**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα σήμερα, 20 Μαΐου 2024, ημέρα Δευτέρα και ώρα 16.15΄, στην **Αίθουσα Γερουσίας του Μεγάρου της Βουλής**, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προεδρεύοντος αυτής, κ. Ιωάννη-Μιχαήλ Λοβέρδου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης: «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις». (3η συνεδρίαση)

Στη συνεδρίαση παρέστησαν η Υφυπουργός Ανάπτυξης και Επενδύσεων, κυρία Άννα Μάνη-Παπαδημητρίου, καθώς και αρμόδιοι υπηρεσιακοί παράγοντες.

Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Καραμέρος Γεώργιος, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Συντυχάκης Εμμανουήλ, Κομνηνάκα Μαρία, Τσοκάνης Χρήστος, Μεταξάς Κωνσταντίνος Βασίλειος, Φωτόπουλος Στυλιανός, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Κόντης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Κυρίες και κύριοι συνάδελφοι, αρχίζει η τρίτη συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις».

Στο σημείο αυτό, καλούνται οι Εισηγητές και οι Ειδικοί Αγορητές να ψηφίσουν, επί της αρχής του νομοσχεδίου.

Τον λόγο έχει ο Εισηγητής της Πλειοψηφίας**,** κ. Ανδριανός.

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):** Υπέρ, κύριε Πρόεδρε.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Τον λόγο έχει ο Ειδικός Αγορητής της Κ.Ο. ΠΑΣΟΚ - Κίνημα Αλλαγής, κ. Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ (Ειδικός Αγορητής της Κ.Ο. ΠΑΣΟΚ - Κίνημα Αλλαγής):** Επιφύλαξη, κύριε Πρόεδρε.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Τον λόγο έχει ο Ειδικός Αγορητής της Κ.Ο. του Κ.Κ.Ε., κ. Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κοινοβουλευτικής Ομάδας Κομμουνιστικό Κόμμα Ελλάδας):** Κατά, κύριε Πρόεδρε.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Τον λόγο έχει ο Ειδικός Αγορητής της Κ.Ο. της Ελληνικής Λύσης, κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ»):** Επιφύλαξη, κύριε Πρόεδρε.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Τον λόγο έχει ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Χουσεϊν Ζεϊμπέκ.

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Επιφύλαξη, κύριε Πρόεδρε.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Τον λόγο έχει ο Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη», κ. Βρεττός.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “ΝΙΚΗ”»):** Επιφύλαξη, κύριε Πρόεδρε.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Τον λόγο έχει ο Ειδικός Αγορητής από την Κ.Ο. «Σπαρτιάτες», κ. Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Επιφύλαξη, κύριε Πρόεδρε.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Συνεπώς, υπό την τυπική αίρεση των δυο εναπομείναντων Εισηγητών, το σχέδιο νόμου του Υπουργείου Ανάπτυξης γίνεται δεκτό, επί της αρχής, κατά πλειοψηφία.

Κυρίες και κύριοι συνάδελφοι, εισερχόμαστε στη συζήτηση επί των άρθρων.

Τον λόγο έχει ο Εισηγητής της Πλειοψηφίας, ο κ. Ανδριανός.

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ, την Παρασκευή, κατά την πρώτη ανάγνωση του νομοσχεδίου, είχαμε την ευκαιρία να συζητήσουμε τις βασικές προβλέψεις και τη φιλοσοφία του. Πριν από λίγο, στη δεύτερη συνεδρίαση, ακούσαμε τους εκπροσώπους των φορέων και πιστεύω ότι κάποιες από τις παρατηρήσεις, που μπορούν να βελτιώσουν το νομοσχέδιο, θα γίνουν δεκτές.

Τώρα στην τρίτη συνεδρίαση καλούμαστε να εξετάσουμε κατ’ άρθρον τις προβλέψεις αυτές. Το Β΄ Κεφάλαιο του νομοσχεδίου αφορά στην ενίσχυση της προστασίας του καταναλωτή με την τροποποίηση του ν.2251/1994. Με το άρθρο 3, ορίζεται ότι σε κάθε ανακοίνωση μείωσης της τιμής υποδεικνύεται η προγενέστερη τιμή που εφάρμοζε ο προμηθευτής για καθορισμένο χρονικό διάστημα πριν από την εφαρμογή της μείωσης της τιμής. Ιδιαίτερα σε ότι αφορά περιπτώσεις διαδοχικών μειώσεων των τιμών αυξάνεται από 30 σε 60 ημέρες το διάστημα, εντός του οποίου μπορεί να θεωρηθεί ως αρχική τιμή η τιμή που ίσχυε πριν από την εφαρμογή της πρώτης μείωσης από τις διαδοχικές.

Το άρθρο 4, προσδιορίζει, ως αρμόδιες αρχές για την επίβλεψη, την εφαρμογή και της κύρωσης των προβλέψεων που αφορούν τις ανακοινώσεις μείωσης τιμής, τον Διοικητή της Διυπηρησιακής Μονάδας Ελέγχου Αγοράς του Υπουργείου Ανάπτυξης και το αρμόδιο όργανο του Υπουργείου Ανάπτυξης για ελέγχους που πραγματοποιούνται από τη Διεύθυνση Προστασίας Καταναλωτή.

Με το άρθρο 5, ορίζεται η Γενική Διεύθυνση Αγοράς και Προστασίας Καταναλωτή ως αρμόδια για την εγγραφή, διατήρηση και διαγραφή ενώσεων καταναλωτών στο σχετικό μητρώο, ώστε να απλοποιηθεί και να επιταχυνθεί η σχετική διοικητική διαδικασία και να διασφαλιστεί η απρόσκοπτη και σύννομη λειτουργία των ενώσεων καταναλωτών και η άσκηση των αντιπροσωπευτικών αγωγών υπέρ των δικαιωμάτων των καταναλωτών.

Το Γ΄ Κεφάλαιο του νομοσχεδίου, περιλαμβάνει παρεμβάσεις στο πλαίσιο άσκησης ειδικότερων βιομηχανικών δραστηριοτήτων. Με το άρθρο 6, ορίζεται η υποχρεωτική ανάρτηση στο Πρόγραμμα «ΔΙΑΥΓΕΙΑ» των αποφάσεων για επιβολή κυρώσεων στο πλαίσιο της εποπτείας της αγοράς, ώστε να ενισχυθεί η διαφάνεια και η αντικειμενικότητα, η πληροφόρηση των πολιτών και καταναλωτών, αλλά και ο αποτρεπτικός χαρακτήρας του μέτρου.

Τα άρθρα 7 και 8, επιλύουν το πρόβλημα της κατηγοριοποίησης των κέντρων αποθήκευσης και διανομής, συμπληρώνοντας σχετικούς ΚΑΔ. Διευκολύνεται έτσι η σύννομη αδειοδότηση από τις αρμόδιες περιφερειακές αρχές σε αυτόν τον κρίσιμο τομέα για την εθνική οικονομία και την αντιμετώπιση της ακρίβειας.

Ακόμη, με το άρθρο 9, διορθώνεται μία λανθασμένη παραπομπή, σε ότι αφορά στον ν.4442/2016 ως προς την εγκατάσταση και λειτουργία κέντρων αποθήκευσης και διανομής.

Με το άρθρο 10, δίδεται παράταση στην προθεσμία θεώρησης των αδειών τεχνικών επαγγελματικών δραστηριοτήτων και απόδειξης της άσκησης του ελάχιστου ορίου επαγγελματικής δραστηριότητας ως προς τις άδειες των ηλεκτρολογικών εγκαταστάσεων, κατά ένα έτος. Πρόκειται, όπως επισήμανα και την Παρασκευή, σε θετική ανταπόκριση από πλευράς της Κυβέρνησης στο σχετικό αίτημα των επαγγελματιών που αντιμετώπισαν πρόβλημα ως προς την έγκαιρη συγκέντρωση των αναγκαίων δικαιολογητικών.

Το Δ΄ κεφάλαιο του νομοσχεδίου περιλαμβάνει διατάξεις για την ολοκλήρωση των επενδύσεων των αναπτυξιακών νόμων 4887/2022 και 4399/2016.

Με το άρθρο 11, εναρμονίζεται το θεσμικό πλαίσιο του αναπτυξιακού νόμου 4887/2022, σε ότι αφορά Στον τρόπο παροχής ενισχύσεων περιφερειακού χαρακτήρα στα μεγάλα επενδυτικά έργα με τον ευρωπαϊκό κανονισμό 2023/13-14. Ειδικότερα, αναπροσαρμόζονται, α) το υφιστάμενο όριο μέχρι του οποίου παρέχεται το 100% της ανώτατης επιτρεπόμενης έντασης περιφερειακής ενίσχυσης στην οικεία περιοχή από 50 εκατομμύρια στα 55 εκατομμύρια, β) το υφιστάμενο όριο, μέχρι του οποίου παρέχεται το 50% της ανώτατης επιτρεπόμενης έντασης περιφερειακής ενίσχυσης στην οικεία περιοχή από 100 εκατομμύρια στα 110 εκατομμύρια ευρώ, γ) το υφιστάμενο όριο άνω του οποίου δεν παρέχεται στο πλαίσιο του απαλλακτικού κανονισμού ποσό ενίσχυσης από 100 εκατομμύρια στα 110 εκατομμύρια ευρώ.

Το άρθρο 12, ορίζει τη διεύρυνση σε 6 μήνες της αρχικής προθεσμίας των 2 μηνών από την ημερομηνία ολοκλήρωσης της επένδυσης για την υποβολή αίτησης πιστοποίησης της ολοκλήρωσης και έναρξης παραγωγικής λειτουργίας.

Με το άρθρο 13, τροποποιείται το ελάχιστο περιεχόμενο της απόφασης προκήρυξης καθεστώτων ενίσχυσης της παρ. 2, του άρθρου 30, του ν. 4887/2022, ώστε α) να δίνεται η δυνατότητα επιλογής της χορήγησης μικρότερων ποσοστών ενίσχυσης και επομένως μειωμένων ποσών ενισχύσεων σε σχέση με τα προβλεπόμενα, με αντιστάθμισμα υψηλότερη βαθμολόγηση στην αξιολόγηση και επομένως στην αύξηση των πιθανοτήτων ένταξης, β) να παρέχεται το δικαίωμα υλοποίησης του επενδυτικού σχεδίου σε διαφορετικούς τόπους εγκατάστασης, εντός, όμως, της ίδιας περιφέρειας, γ) να επιλέγεται η μορφή αξιολόγησης των επενδυτικών σχεδίων, συγκριτική ή άμεση.

Το άρθρο 14, τροποποιεί ρυθμίσεις των εξουσιοδοτικών διατάξεων του άρθρου 129, του ν.4887 για τη διευκόλυνση της εφαρμογής των αναπτυξιακών νόμων. Συγκεκριμένα, μετατρέπεται από υποχρεωτική σε δυνητική η έκδοση κοινής απόφασης με τον Υπουργό Περιβάλλοντος και Ενέργειας για την εξειδίκευση επιλέξιμων δαπανών, που αφορούν την ενέργεια και την προστασία του περιβάλλοντος. Ορίζεται ότι με απόφαση του Υπουργού Ανάπτυξης καθορίζονται ενιαία τα δικαιολογητικά και στοιχεία για τον έλεγχο των ενταγμένων επενδυτικών σχεδίων, ώστε να διευκολύνονται οι επενδυτές, αλλά και η διοίκηση. Προστίθενται στην εξουσιοδότηση προς τον Υπουργό Ανάπτυξης οι αρμοδιότητες καθορισμού του τρόπου διενέργειας του ελέγχου τήρησης των μακροχρόνιων υποχρεώσεων και εξειδίκευσης του ύψους των κυρώσεων, ώστε να είναι εκ των προτέρων γνωστές. Προστίθεται νέα εξουσιοδοτική διάταξη, ώστε με απόφαση του Υπουργού Ανάπτυξης να καθορίζονται τα δικαιολογητικά για την καταβολή των ενισχύσεων.

Με το άρθρο 15, παρέχεται η δυνατότητα οι διαφοροποιήσεις του αρχικά εγκεκριμένου κόστους που πραγματοποιούνται κατά την υλοποίηση των επενδυτικών σχεδίων, εφόσον δεν ξεπερνούν τα οριζόμενα ποσοστά, να εξετάζονται κατά το στάδιο της ολοκλήρωσης. Επίσης, ορίζεται μέγιστο όριο 50% διαφοροποιήσεων σε δυναμικότητα και ισχύ, πέραν του οποίου ανακαλείται η απόφαση υπαγωγής και ακολουθεί ανάκτηση της χορηγηθείσας ενίσχυσης.

Με το άρθρο 16, γίνονται ηπιότερες οι συνέπειες της μεταβολής τόπου εγκατάστασης και συναρτώνται με τις συνθήκες, καθώς προβλέπεται η δυνατότητα επιβολής μερικής κύρωσης.

Το 5ο Κεφάλαιο, περιλαμβάνει συμπληρωματικές ρυθμίσεις για την ενίσχυση της ανάπτυξης. Τα άρθρα 17 και 18, προβλέπουν τη διοργάνωση ειδικού προγράμματος πιστοποίησης του τομέα των δημοσίων συμβάσεων από το Εθνικό Κέντρο Δημόσιας Διοίκησης και Αυτοδιοίκησης, σε συνεργασία με τη Γενική Γραμματεία Εμπορίου του Υπουργείου Ανάπτυξης, τη Γενική Γραμματεία Υποδομών του Υπουργείου Υποδομών και Μεταφορών και τη Γενική Γραμματεία Δημόσιας Διοίκησης του Υπουργείου Εσωτερικών, καθώς και τη διεύρυνση της «δεξαμενής» αξιολογητών και ελεγκτών επενδυτικών σχεδίων για δράσεις και έργα ενισχύσεων της Γενικής Γραμματείας Βιομηχανίας, ώστε να αφορά πλέον το σύνολο των εγγεγραμμένων στο Εθνικό Μητρώο Πιστοποιημένων Αξιολογητών και στο Εθνικό Μητρώο Πιστοποιημένων Ελεγκτών.

Το άρθρο 19, που αφορά στην επιλογή εισηγητών και τακτικών και αναπληρωματικών μελών στην Επιτροπή Ανταγωνισμού, προστίθεται στάδιο συνέντευξης για την επιλογή, ώστε να είναι εφικτή η διαμόρφωση γνώμης για τους υποψηφίους και με άμεσο τρόπο, πέραν του φακέλου τους και του βιογραφικού τους.

Το άρθρο 20, ρυθμίζει το ζήτημα των εκκρεμών προκηρύξεων επιλογής προϊσταμένων επιπέδου Διεύθυνσης του Υπουργείου Ανάπτυξης που εκδόθηκαν το 2018, οι οποίες καταργούνται και επαναπροκηρύσσονται, ώστε να αντιστοιχούν στη σημερινή οργανωτική δομή του Υπουργείου.

Με το άρθρο 21, δίνεται η δυνατότητα παράτασης της διετούς διάρκειας απόσπασης υπαλλήλων για την στελέχωση της Υπηρεσιακής Μονάδας ελέγχου αγοράς. Στόχος είναι η ενίσχυση του ελεγκτικού μηχανισμού με προσωπικό που έχει αποκτήσει πολύτιμη εμπειρία.

Το άρθρο 22, ρυθμίζει την εξόφληση των δαπανών μίσθωσης και λειτουργίας του ακινήτου, επί της οδού Νίκης 6 -7 και Ερμού, που στεγάζει Υπηρεσίες του Υπουργείου Ανάπτυξης και του Υπουργείου Εθνικής Οικονομίας και Οικονομικών.

Το 6ο Κεφάλαιο του νομοσχεδίου αφορά ρυθμίσεις για την ενίσχυση επιχειρήσεων που πλήττονται από καταστροφές. Με τα άρθρα 23 και 24, ορίζεται το αφορολόγητο, ανεκχώρητο και ακατάσχετο των ενισχύσεων, που καταβάλλονται στο πλαίσιο των δράσεων για την ενίσχυση των επιχειρήσεων που επλήγησαν από την κακοκαιρία «Daniel» στη Θεσσαλία και των επιχειρήσεων του κλάδου γούνας, που έχουν πληγεί από την επίθεση της Ρωσίας κατά της Ουκρανίας και τις σχετικές διεθνείς κυρώσεις.

Το άρθρο 25, δίνει τη δυνατότητα άσκησης οικονομικών δραστηριοτήτων που κανονικά υπάγονται σε καθεστώς γνωστοποίησης ή έγκρισης, κατά παρέκκλιση των προβλέψεων αυτών, στην περίπτωση που αυτές ασκούνται στις περιοχές που επλήγησαν από τις πλημμύρες που εκδηλώθηκαν από την 4η έως και την 11η Σεπτεμβρίου του 2023.

Με το 7ο Κεφάλαιο του νομοσχεδίου, ρυθμίζονται επείγοντα ζητήματα που αφορούν στη διευκόλυνση της κατεπείγουσας εκτέλεσης έργων και τη ρυμοτομική απαλλοτρίωση για την υλοποίηση έργων σιδηροδρομικών γραμμών. Συγκεκριμένα, με το άρθρο 26, προβλέπεται η δυνατότητα ανάληψης από το Υπουργείο Υποδομών και Μεταφορών, ως φορέα κατασκευής, δια των Υπηρεσιών του, των έργων αποκατάστασης στις πληγείσες περιοχές, όταν υπάρχουν δυσχέρειες λόγω μη επαρκούς στελέχωσης ή οργάνωσης, καθώς και η δυνατότητα συνδρομής από τεχνικό σύμβουλο. Τέλος, ρυθμίζονται ζητήματα που αφορούν τον εξειδικευμένο φορέα επίβλεψης, με τη δυνατότητα άσκησης αρμοδιοτήτων παρακολούθησης ελέγχου διοίκησης και επίβλεψης των εργασιών.

Το άρθρο 27, ρυθμίζει τα ζητήματα που αφορούν στη ρυμοτομική απαλλοτρίωση για έργα υλοποίησης σιδηροδρομικών γραμμών. Πλέον, δεν προαπαιτείται η ιδιαίτερα χρονοβόρα τροποποίηση των πολεοδομικών σχεδίων.

Με το άρθρο 28, δίνεται σε ραδιοφωνικούς σταθμούς η δυνατότητα δήλωσης δευτερευουσών θέσεων εκπομπής, μετά από χορήγηση βεβαίωσης υποβολής σχετικής δήλωσης στη Γενική Γραμματεία Τηλεπικοινωνιών και Ταχυδρομείων του Υπουργείου Ψηφιακής Διακυβέρνησης, υπό την προϋπόθεση ότι διασφαλίζεται η απρόσκοπτη και ασφαλής λειτουργία κάθε άλλου νομίμως λειτουργούντος σταθμού, δικτύου ή υπηρεσίας.

Εξάλλου, με το άρθρο 29, δίνεται η κατ’ εξαίρεση δυνατότητα χορήγησης δευτερεύουσας συχνότητας εκπομπής σε παραμεθόριους ραδιοφωνικούς σταθμούς για την αντιμετώπιση του προβλήματος των παρεμβολών και των επικαλύψεων από σταθμούς άλλων χωρών.

Τέλος, το άρθρο 30, δίνει εκ νέου τη δυνατότητα στους περιφερειακούς ραδιοφωνικούς σταθμούς να δηλώσουν, ενώπιον της Εθνικής Επιτροπής Τηλεπικοινωνιών και Ταχυδρομείων, τις εγκαταστάσεις κεραιοσυστημάτων που χρησιμοποιούν για τις θέσεις εκπομπής τους, μέσω του συστήματος ηλεκτρονικής υποβολής αιτήσεων της Εθνικής Επιτροπής Τηλεπικοινωνιών και Ταχυδρομείων. Ευχαριστώ πολύ.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Ο ΣΥΡΙΖΑ τι ψηφίζει, επί της αρχής του νομοσχεδίου, κύριε Κεδίκογλου;

**ΣΥΜΕΩΝ ΚΕΔΙΚΟΓΛΟΥ (Εισηγητής της Μειοψηφίας):** Επιφύλαξη, κύριε Πρόεδρε.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Η κυρία Κεφαλά από την «Πλεύση Ελευθερίας;»

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Επιφύλαξη, κύριε Πρόεδρε.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Τον λόγο έχει ο κ. Κεδίκογλου.

**ΣΥΜΕΩΝ ΚΕΔΙΚΟΓΛΟΥ (Εισηγητής της Μειοψηφίας):** Ευχαριστώ, κύριε Πρόεδρε.

Θα ήθελα πριν ξεκινήσω, να κάνω μια αναφορά για τη προηγούμενη συνεδρίαση που είχαμε την ακρόαση φορέων, αν και δεν προεδρεύατε σε αυτή τη συνεδρίαση, αλλά το θεωρώ σημαντικό για τη λειτουργία του Κοινοβουλίου. Για εμάς, όπως φαντάζομαι και για σας, η ακρόαση των φορέων είναι μία ουσιαστική πράξη δημοκρατίας που ακούγονται και διαφορετικές φωνές, αλλά και φωνές των ανθρώπων που πραγματικά γνωρίζουν τα προβλήματα, ώστε και εμείς να «φορτιστούμε» με επιχειρήματα και να μπορούμε να επεξεργαστούμε καλύτερα το νομοσχέδιο, τόσο στην κριτική μας ως Αντιπολίτευση, όσο και η Κυβέρνηση θα μπορέσει να βελτιώσει τυχόν δυστοκίες που είχε για το νομοσχέδιο.

Έτσι όπως γίνεται, όμως, ειδικά σήμερα στη συνεδρίαση, σχεδόν αγγίξαμε το όριο της παρωδίας. Πρέπει να καταλάβουμε ότι το να γίνεται μέσω τηλεδιάσκεψης η ακρόαση των φορέων ήταν κάτι το οποίο έδωσε λύσεις στην εποχή του κορονοϊού, αλλά τουλάχιστον για τους φορείς θα πρέπει να έχουμε τη θέληση να έρχονται οι ίδιοι μέσα στην Αίθουσα. Πρώτον, δεν ήταν εύκολη η ακρόαση για λόγους τεχνικούς. Πάρα πολλές φορές «κόλλαγε» το σύστημα, δεν ακουγόταν καλά και ούτω καθεξής.

Δεύτερον, θεωρώ ότι είναι τελείως διαφορετικό και πολύ καλύτερο το να παραβρίσκονται μέσα στην Αίθουσα, να γίνεται ένας ζωντανός διάλογος και να μπορέσουμε να βγάζουμε χρήσιμα συμπεράσματα. Εάν συνεχίσουμε έτσι, απλά υποβαθμίζουμε τη λειτουργία μας.

Θέλω, επίσης, να πω ότι ίσως καμιά φορά από υπερβάλλουσα αίσθηση της δημοκρατικότητας ή γιατί θέλουμε να καλέσουμε κάποια σωματεία που νομίζουμε ότι μας το ζητούν ή είναι φιλικά προς εμάς, το έχω ξαναπεί αυτό, πρέπει να αυτοδεσμευόμαστε, να καλούμε έναν περιορισμένο αριθμό φορέων που πραγματικά έχουν σχέση με το νομοσχέδιο, 10, 12 το πολύ, αν και σήμερα δεν είχαμε πάρα πολλούς, ώστε να δίνεται ένας επιπλέον χρόνος.

Σήμερα είχαν τρία λεπτά ο καθένας. Σε τρία λεπτά, άνθρωποι που δεν είναι και εξοικειωμένοι με το αντικείμενο, το να μπορέσουν να εκθέσουν τις απόψεις τους είναι πραγματικά δύσκολο και ο διάλογος είναι προσχηματικός. Το λέω επειδή θα έρθουν κι άλλα κρίσιμα νομοσχέδια στο μέλλον. Ας το δούμε συνολικά. Απλά κάνω μία παρατήρηση.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Κύριε Κεδίκογλου, συμφωνώ μαζί σας, ότι πρέπει να γίνεται ουσιαστική συζήτηση από τους φορείς, αλλά με ενημερώνουν ότι η πρόταση που γίνεται από τη Βουλή προς τους φορείς είναι να έχουν φυσική παρουσία. Εκείνοι επιλέγουν μέσω τηλεδιάσκεψης. Συμφωνώ μαζί σας, ότι πρέπει να έρχονται εδώ να μιλούν και να υπάρχει καλύτερη συζήτηση. Αυτό το έχει προβλέψει το Προεδρείο της Βουλής και γι’ αυτό τους δίνεται η δυνατότητα να έρθουν εδώ, ειδικά σε τέτοιες Αίθουσες που είναι και μεγάλες, όπως η Αίθουσα της Γερουσίας, να μιλούν χωρίς κανένα πρόβλημα.

**ΣΥΜΕΩΝ ΚΕΔΙΚΟΓΛΟΥ (Εισηγητής της Μειοψηφίας):** Χαίρομαι, κύριε Πρόεδρε, που συμφωνείτε, αλλά νομίζω ότι όταν τους δίνουμε αυτή τη δυνατότητα, προφανώς, ίσως επιλέξουν να μείνουν στο γραφείο τους και να έχουν αυτή την απόσταση. Θα πρέπει και αυτοί να καταλάβουν και τη σημασία του ρόλου τους, αλλά και ως Ελληνικό Κοινοβούλιο ότι ζητάμε να έρχονται εδώ. Όπως, επίσης, υπήρχε και ένα παράπονο δικαιολογημένο από τους φορείς, ότι πρέπει το νομοσχέδιο, το τελικό κείμενο, να το έχουν κάποιες μέρες στα χέρια τους, πέρα από τη διαβούλευση, για να μπορέσουν να τοποθετηθούν. Εμείς, όπως ξέρετε, κάναμε Παρασκευή την πρώτη συνεδρίαση, μεσολάβησε ένα σαββατοκύριακο και το να τους καλούμε σήμερα το πρωί να έρθουν, είναι λογικό και γι’ αυτούς να μην έχουν τον χρόνο που απαιτείται. Νομίζω ότι ήταν χρήσιμη αυτή η παρέμβαση.

 Έρχομαι τώρα στην ουσία. Δεν είναι εδώ ο Υπουργός, αλλά θα ήθελα να δώσω μία απάντηση, στα όσα είπε στην προηγούμενη συνεδρίαση, γιατί καλό είναι και για τα Πρακτικά να υπάρχουν. Είπε, για παράδειγμα, ότι μετά την κρίση του κορονοϊού είχαμε ρεκόρ αύξηση τουριστών και αυτό είναι ένδειξη της σωστής λειτουργίας της Κυβέρνησης και της ασφάλειας που αισθάνονται οι πολίτες που ήρθαν στην Ελλάδα. Εδώ τώρα, για να μην υπερβάλλουμε, δεν ήταν κανένα θέμα ασφάλειας. Παγκοσμίως παρατηρήθηκε το φαινόμενο άνθρωποι, οι οποίοι ήταν κλεισμένοι δύο χρόνια μέσα να θέλουν ακριβώς να μετακινηθούν και να ταξιδέψουν περισσότερο. Αυξήθηκαν οι τουριστικές ροές. Στην Ελλάδα, σας θυμίζω, για να μην τα ξεχνάμε, είχαμε, σχεδόν, 37.000 συμπολίτες μας νεκρούς. Στον «σκληρό» δείκτης που είναι οι θάνατοι, ανά εκατομμύριο, δυστυχώς, ήμασταν πρώτοι στην Ε.Ε.. Αυτά, για να μην έχουμε δημιουργία εντυπώσεων.

Είπε, επίσης, ότι «επί των ημερών μας ανοίγουμε παραπάνω επιχειρήσεις απ’ ότι κλείνουμε» 20.000 απ’ ότι θυμάμαι είπε, και να «κάνετε τη σύγκριση τι γινόταν επί ΣΥΡΙΖΑ, που είχαμε κλειστά μαγαζιά το 2016». Εγώ επειδή έχω το προνόμιο ή την εμπειρία, πείτε το όπως θέλετε, να ήμουν και στην Κυβέρνηση που ήταν τότε με το ΠΑΣΟΚ και τώρα να είμαι στον ΣΥΡΙΖΑ, μπορώ τα πράγματα να τα βλέπω αντικειμενικά. Δεν μπορούμε να συγκρίνουμε δύο τελείως διαφορετικές περιόδους. Δηλαδή, να παίρνουμε την περίοδο του σκληρού μνημονίου του 2015-2016 και να τη συγκρίνουμε με τη σημερινή εποχή, που, αλίμονο, αν ήμασταν στο ίδιο σημείο. Αν θέλετε, μπορούμε να συζητήσουμε αν έχουμε την ανάπτυξη που θα έπρεπε να έχουμε, αν έχουμε αυτό το «ελατήριο» που όλο λέγαμε, ότι θα έχουμε ρυθμούς ανάπτυξης 8% και να τη συγκρίνουμε με μία άλλη περίοδο. Αν είναι έτσι, θα πρέπει να τη συγκρίνουμε και με το 2012 και με 2013 και με το 2014. Δεν μπορεί να κάνουμε, δηλαδή, το σημείο αφετηρίας, την εκκίνηση από εκεί που μας βολεύει.

Εν πάση περιπτώσει, δεν είναι εδώ ο Υπουργός, όμως, το γενικότερο πρόβλημα που παρατηρείται και το είπαν εδώ και οι φορείς, είναι ότι η ακρίβεια που υπάρχει, δεν λύνεται, δυστυχώς, με αυτό το νομοσχέδιο. Μπαίνουν πρόστιμα, πράγματι. Έχετε δει να μειώνουν τις τιμές; Αυτό τι σημαίνει; Σημαίνει ότι είναι τέτοια τα υπερκέρδη και των μεγάλων εταιρειών, που δεν τους πειράζει καθόλου, ακόμα και δυσθεώρητα στα μάτια μας κέρδη να έχουν, το να ρίξουν τις τιμές.

Ακούσαμε τον Πρωθυπουργό να επικαλείται την κυρία Φον Ντερ Λάιεν. Δεν θέλω τώρα να μπω σε πολιτικά ζητήματα, γιατί δεν έχω χρόνο, αλλά δείτε τα τελευταία στοιχεία. Προχθές, στα μέσα ενημέρωσης είπαν για τις τιμές, σε σχέση με την Ιταλία και τη Γαλλία, που έχουν μεγαλύτερους μισθούς από εμάς. Για παράδειγμα, τα δημητριακά 4,9 σε εμάς, 5,5 στη Γαλλία. Τα σπαγγέτι 3,15 ευρώ σε εμάς, 1,95 ευρώ σε αυτούς. Άρα, λοιπόν, έρχομαι και λέω, ότι το θέμα είναι πραγματικά δύσκολο και θέλει να «σπάσεις αυγά», για να το πούμε απλά.

Επί του νομοσχεδίου, είπαμε ότι είναι σωστό το άρθρο 3, που εφαρμόζεται μία Ευρωπαϊκή Οδηγία για την έκπτωση από τη χαμηλότερη τιμή που επεκτείνεται στις 60 μέρες. Άλλωστε, Ευρωπαϊκή Οδηγία είναι, ας μην το πανηγυρίζουμε και καλώς το κάνουμε. Ωστόσο, προκύπτει εδώ, ότι ο τρόπος με τον οποίο γίνεται, που δεν επιλέγουμε να τροποποιήσουμε τον πιο πρόσφατο νόμο, όπως είπα, του 2013, αλλά γυρνάμε πίσω, δηλαδή, στον νόμο του 1994 και πάμε να μειώσουμε και τα πρόστιμα και ενδεχομένως, να έχουμε τη σύσταση, όπως αναφέρεται ρητά μέσα, όπως ειπώθηκε και στην προηγούμενη συνεδρίαση, αυτό ευνοεί αυτούς, οι οποίοι δεν είναι οι νομότυποι, οι τυπικοί της αγοράς. Ευνοεί κάποιους άλλους και μάλλον θα κάνει το περιβάλλον ακόμα δυσκολότερο.

Επίσης, για το άρθρο 5, αν δεν κάνω λάθος, ουσιαστικά, εκεί, καταργείται η Επιτροπή, η οποία έλεγχε και έδινε το μητρώο για τις ενώσεις καταναλωτών και γίνεται από μία Διεύθυνση του Υπουργείου που, μάλιστα, ειπώθηκε, ότι θα είναι ένας άνθρωπος, και καταλαβαίνετε, με κάποια κριτήρια, τα οποία, όπως ειπώθηκε, είναι και λίγο διφορούμενα. Αν λέει, είναι δραστήριο την τελευταία χρονιά. Πώς ορίζεται η δραστηριότητα; Το είπε και ο νομικός σύμβουλος, το λέω τώρα, επειδή έχουμε πρόσφατη τη συνεδρίαση με τους φορείς και καλό είναι να βάζουμε αυτά τα συμπεράσματα στη συζήτησή μας. Άρα, λοιπόν, θέλουμε ένα κίνημα, απλά καταναλωτικό, που να είναι καθοδηγούμενο; Αυτό είναι που μας ενδιαφέρει; Ή πραγματικά να τους βοηθήσουμε και να είναι συμπαραστάτες μας;

Επίσης, το γεγονός ότι βγαίνουν στη «Διαύγεια» τα διοικητικά μέτρα, καλό είναι και θεωρώ, ότι έτσι θα μπορούμε και εμείς να επικαλούμαστε ποιες είναι αυτές οι εταιρείες, οι οποίες παρανομούν, γιατί μέχρι τώρα και στα μέσα ενημέρωσης λέγαμε για μία μεγάλη «αλυσίδα», κ.λπ.. Δηλαδή, φοβόντουσαν να πουν το όνομα, υπό τον φόβο αγωγών ή οτιδήποτε. Τώρα, φαντάζομαι, είναι ένα σωστό βήμα, από τη στιγμή που βγαίνουν στη «Διαύγεια», να μπορούμε πια να λέμε τα πράγματα με το όνομά τους.

Σε σχέση με το θέμα της παράτασης των επαγγελματικών αδειών, εγώ δεν το κατάλαβα πολύ καλά τι πρόβλημα λύνουμε και γιατί υπάρχει αυτή η ανάγκη. Ίσως, θα υπάρχει μία εξήγηση στη συνέχεια.

Αναφορικά με τα θέματα που αφορούν στον αναπτυξιακό νόμο, ουσιαστικά δίνουμε κάποιες διευκολύνσεις, ελαστικοποιούμε τα πράγματα, στα όρια που μπορεί να υπάρχει ενίσχυση, η διορία από δύο σε έξι μήνες, το γεγονός ότι χαλαρώνουν οι διαδικασίες στις προκηρύξεις και ότι αν έχεις κάνει το 50% της επένδυσης, μπορείς να το ολοκληρώσεις χωρίς επιπτώσεις κ.ο.κ.. Νομίζω, ότι όλα αυτά, όπως προείπα και στην πρώτη συνεδρίαση, δείχνουν ότι υπάρχουν κάποιες καθυστερήσεις, κάποια προβλήματα στην παραγωγική λειτουργία των επενδύσεων, που η Κυβέρνηση προσπαθεί, έστω και καθυστερημένα να επιλύσει.

Βεβαίως, δεν υπάρχει, σωστά, αλλαγή γεωγραφικής έδρας, όπως είχαμε αναρωτηθεί στην πρώτη συνεδρίαση. Ωστόσο, το γεγονός ότι δίνεται η δυνατότητα στον επενδυτή να αλλάξει μέσα στην ίδια περιφέρεια, πολλές φορές είναι κάτι τελείως διαφορετικό. Είναι άλλο πράγμα να ξεκινάς και να λες θα κάνω μια επένδυση για τη Λέρο, για το Καστελόριζο και τελικά, να είσαι στη Ρόδο. Άρα, θέλω να πω, ότι το να αλλάζεις στην πορεία, πολλές φορές, μπορεί να κρύβει κάποιες παγίδες.

Από εκεί και πέρα, για το θέμα με τη ΔΙΜΕΑ είπαν όλοι ότι είναι υποστελεχωμένη, ότι πάνε πίσω οι περιφερειακές διευθύνσεις και δεν θα μπορέσει να κάνει τη δουλειά, για την οποία είναι επιφορτισμένη με τους ελέγχους. Είχαμε πει και την προηγούμενη φορά στο άρθρο 19, ότι η διαδικασία επιλογής των εισηγητών της Επιτροπής Ανταγωνισμού, με τη συμπερίληψη και της συνέντευξης, για την οποία είπε ο Υπουργός «θα το δούμε, δεν θέλετε μια συνέντευξη με ένα μικρό ποσοστό 30%;» Για εμάς πρώτον, το 30% δεν είναι μικρό ποσοστό και δεύτερον, υπάρχει ένας τρόπος διακομματικός, να έχουμε μια επιτροπή που πραγματικά θα είναι αξιοκρατική και δεν θα είναι απλά μια Διεύθυνση του Υπουργείου.

Προφανώς, είμαστε υπέρ για την ενίσχυση των περιοχών από τον «Ντάνιελ». Όμως, το άρθρο 25, λέει ότι «κατά το οριζόμενο χρονικό διάστημα η επιβολή κυρώσεων στις περιπτώσεις παράβασης της κείμενης νομοθεσίας, αναφορικά με την άσκηση οικονομικών δραστηριοτήτων στις περιοχές που επλήγησαν, αναστέλλονται». Συγνώμη τώρα, αλλά κάποιος που πριν γίνει η καταστροφή του «Ντάνιελ» ήταν παραβάτης της νομοθεσίας για άσκηση οικονομικών δραστηριοτήτων, θα του δώσουμε συγχωροχάρτι; Τι σχέση μπορεί να έχει η ζημιά που μπορεί να έπαθε από τον «Ντάνιελ;» Εδώ μπορεί να κρύβονται και «φωτογραφικές» διατάξεις, να έχουμε δύο, τρία άτομα σε όλη την Περιφέρεια της Θεσσαλίας, που πάμε να τους ευνοήσουμε. Δεν θέλω να είμαι καχύποπτος, αλλά θέλω μία ξεκάθαρη απάντηση.

Τέλος, για να κλείσω, για το θέμα των ραδιοφωνικών σταθμών, δύο πράγματα, πέρα από την απώλεια εσόδων που λέει το Γενικό Λογιστήριο και ούτω καθεξής. Σε τι βοηθά το να δώσουμε δευτερεύουσα θέση εκπομπής στους υπόλοιπους σταθμούς, πλην της παραμεθορίου; Πραγματικά, δεν το κατανοώ. Τι είδους «ρουσφέτι» είναι αυτό; Και τρίτον, ακούσατε και τον ίδιο τον εκπρόσωπο του φορέα, που λέει με τον παλιό νόμο, όπως λέγεται για παραμεθόριες περιοχές, λογίζεται παραμεθόριος και η Σαντορίνη. Άρα, θα πρέπει να δούμε πραγματικά ποιες περιοχές είναι που έχουν ανάγκη για θέματα εθνικά να έχουμε ένα σωστό σήμα δυνατό, για να μπορέσουν και οι ακρίτες μας και οι πολίτες της περιοχής, να ακούν τα ελληνικά ραδιόφωνα και όχι τα ραδιόφωνα ξένων χωρών, που πολύ καλά γνωρίζουμε ότι πολλές φορές και προπαγάνδα θέλουν να κάνουν στη χώρα μας.

Τα υπόλοιπα θα τα πούμε στην τελευταία συνεδρίαση που έχουμε και βεβαίως, στην Ολομέλεια. Κύριε Πρόεδρε, ευχαριστώ πολύ.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής)**: Ευχαριστώ πολύ.

Να σας πω ότι το νομοσχέδιο βρισκόταν σε διαβούλευση από τις 29 Απριλίου και υπήρχε άπλετος χρόνος για να συζητηθεί και από τους φορείς.

Σε ότι αφορά στις απαντήσεις που θέλετε, μπορεί να μην είναι παρών ο Υπουργός Ανάπτυξης ο κ. Σκρέκας, ο οποίος παρεμπιπτόντως γιορτάζει αύριο και να του ευχηθούμε χρόνια πολλά, αλλά είναι παρούσα η εξαιρετική Υφυπουργός, η οποία τον αναπληρώνει επάξια, η κυρία Άννα Μάνη - Παπαδημητρίου που θα πάρει τον λόγο στο τέλος της συνεδρίασης.

Τον λόγο έχει ο Ειδικός Αγορητής του ΠΑΣΟΚ - ΚΙΝΑΛ, ο κ. Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ):** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υφυπουργέ, θα μπω κατευθείαν στον σχολιασμό των άρθρων, ορισμένων τουλάχιστον, γιατί για τα περισσότερα υπάρχει επιφύλαξη. Συνολικώς, επιφυλασσόμαστε, δηλαδή, αλλά θα σχολιάσω κάποια από αυτά.

Το άρθρο 1, που αναφέρεται στον σκοπό και το άρθρο 2 στο αντικείμενο, νομίζω ότι απέχουν από τον τίτλο του νομοσχεδίου και από τις απαιτήσεις και τις ανάγκες των καιρών. Οι ανάγκες που υπάρχουν αυτή τη στιγμή, πρωτίστως, θα έπρεπε να αναφέρονται, για να μην πω αποκλειστικώς, στην προστασία του καταναλωτή. Ενώ, λοιπόν, αναφέρεται στον τίτλο του νομοσχεδίου η προστασία του καταναλωτή, ένα, δύο άρθρα -και παρεμπιπτόντως άπτονται του θέματος αυτού- τα υπόλοιπα είναι μαζέματα από καθυστερήσεις, από ρυθμίσεις και απ’ ότι γνωρίζω είναι ένα νομοσχέδιο που από τον Οκτώβριο άγεται και φέρεται στο Υπουργείο, προκειμένου να καταλήξει σήμερα στο Εθνικό Κοινοβούλιο.

Στο άρθρο 3, εκεί υπάρχουν δύο προβλέψεις, η μία που αφορά την υπόδειξη της χαμηλότερης τιμής στις 30 μέρες πριν και μας βρίσκει σύμφωνους, αλλά υπάρχει και μία άλλη, που θεωρούμε ότι είναι άκρως προβληματική και εδώ θέλουμε διευκρίνιση από εσάς, των 60 ημερών, όπου δεν αναφέρεται ότι θα λαμβάνεται υπόψη και θα αναγράφεται η χαμηλότερη τιμή. Γράφει ότι θα αναφέρεται η πρώτη τιμή. Διευκρινίστε το, αν κάνουμε λάθος, αν δεν το αντιλαμβάνομαι καλά. Εμάς μας ενδιαφέρει, εάν ανατρέχουμε στις 60 μέρες και αν θα συνεχίζεται, επί 60 μέρες, η εκπτωτική διαδικασία, να υπάρχει η χαμηλότερη τιμή που θα αναφέρεται, σε σχέση με τη νεότερη τιμή και όχι η πρώτη τιμή. Αν είναι η πρώτη τιμή, από την οποία ξεκίνησε η έκπτωση και έχουμε διαδοχικές εκπτώσεις, τότε στην ουσία παραπλανάται ο καταναλωτής, διότι έχει, ήδη, εξοικειωθεί 10 - 20 μέρες με μία τιμή και εσείς ανατρέχετε σε μία προηγούμενη.

Στο άρθρο 4, σε σχέση με τις αρμόδιες αρχές εφαρμογής του προηγούμενου άρθρου, θεωρώ ότι είναι διαδικαστικό το ζήτημα, οπότε θα προχωρήσω.

Στο άρθρο 5, που είχαμε και συζήτηση προηγουμένως με τους φορείς, για το μητρώο καταναλωτών. Καταρχάς, είναι ένα ζήτημα το ότι πήρε πέντε χρόνια, για να αποφασίσει η Κυβέρνηση επιτέλους να αντιμετωπίσει με επαγγελματισμό και σοβαρά τη δημιουργία ενός μητρώου καταναλωτών που θα μπορέσει να αποτελέσει τον πυρήνα ενός καταναλωτικού κινήματος στην Ελλάδα. Όμως, επισήμανα και στην ακρόαση των φορέων, ότι εκφράσεις που θα κρίνουν τη διαγραφή ενός φορέα καταναλωτών από το μητρώο, όπως αυτή που λέει, «ουσιαστική δράση για ένα έτος», μάς βρίσκουν αντίθετους, δεδομένου ότι την ουσιαστική δράση για ένα έτος ο καθένας μπορεί να την ερμηνεύει όπως θέλει και συνεπώς, η Κυβέρνηση να διαγράφει και να ξεγράφει, κατά το δοκούν, από το μητρώο των καταναλωτών.

Στο άρθρο 6, γίνεται αναφορά στα βιομηχανικά προϊόντα, αλλά απ’ ότι είδα στην αναφορά του νόμου είναι μόνο για τη φαρμακευτική κάνναβη. Θέλω να διευκρινιστεί, αφορά μόνο τον νόμο που υπάρχει για την φαρμακευτική κάνναβη ή επεκτείνεται και σε άλλα φαρμακευτικά προϊόντα; Και αν εν πάση περιπτώσει, αναφέρεται στη φαρμακευτική κάνναβη, γιατί πάλι φοβάστε να περιλάβετε στον νόμο, στην ανάρτηση που θα γίνει, όταν υπάρχουν κυρώσεις, το προϊόν το συγκεκριμένο που τόσο φοβάται ο κ. Σκρέκας;

Και έχουμε καταθέσει Ερωτήσεις και έχουμε ζητήσει να φέρει έγγραφα στη Βουλή, τα πορίσματα της ΔΙΜΕΑ και αρνείστε να τα φέρετε. Εντάξει, να το ακούσω, αλλά στη φαρμακευτική κάνναβη υποτίθεται, ότι πρέπει να υπάρχει μία ευαισθησία διαφορετική από τα οικονομικά συμφέροντα. Γιατί ούτε εδώ δεν υπάρχει υποχρέωση από τον νόμο να αναγράφεται το προϊόν, επί του οποίου επιβλήθηκε η κύρωση, να αναγράφεται το κέρδος που είχε και να ξέρουν οι καταναλωτές ποιοι «παίζουν στις πλάτες τους» και ποιοι δεν παίζουν;

Το άρθρο 7, σε σχέση με τα κέντρα αποθήκευσης, διανομής και την εφοδιαστική αλυσίδα, γενικώς, θεωρώ, επίσης, ότι είναι διεκπεραιωτικό και θα τοποθετηθούμε περισσότερο, όπως, επίσης και στους ΚΑΔ, στο άρθρο 8, που είναι διεκπεραιωτικού χαρακτήρα αυτά, όπως και στο άρθρο 9, που γίνεται μία διόρθωση αριθμητική.

Στο άρθρο 10, υπάρχει ένα ζήτημα. Τοποθετήθηκαν και οι ενδιαφερόμενοι φορείς, σε σχέση με το ενιαίο μητρώο αδειών τεχνικών επαγγελμάτων. Πρέπει κάποια στιγμή, επιτέλους, να γίνει αυτό το μητρώο και δεν είναι, γιατί θέλουμε σώνει και καλά να έχουν κάποιο χαρτί οι επαγγελματίες, που αυτή τη στιγμή είναι τέσσερις κατηγορίες, δεν είναι παραπάνω, για να λένε ότι μπορούν να ασκούν το επάγγελμα, αλλά αφορά στην προστασία του καταναλωτή. Ο καταναλωτής, αν ξέρει κατά πόσο ο κάθε τεχνικός επαγγελματίας είναι αδειοδοτημένος, έχει αναγραφεί το όνομά του στο μητρώο, έχει περάσει τα τεστ, να το πω έτσι, θα έχει και πολύ μεγαλύτερη εμπιστοσύνη και από κει και πέρα, και φορολογικά θα είναι καλύτερο για το κράτος, αλλά, κυρίως, για την εμπιστοσύνη που πρέπει να έχουν οι καταναλωτές.

Τα άρθρα 11, 12, 13, 14 έως 18, δεν θα τα σχολιάσω τώρα. Άλλωστε, αναφέρθηκε και ο κ. Κεδίκογλου. Θα επανέλθουμε στη συζήτηση στην Ολομέλεια, όπως και για το άρθρο 18, που αναφέρεται στο Ταμείο Ανάκαμψης και Ανθεκτικότητας.

Στο άρθρο 19, εμείς ως ΠΑΣΟΚ και στην πρώτη ανάγνωση στην εισαγωγική συζήτηση στην Επιτροπή, παρουσία και του Υπουργού, είχαμε θέσει τις αντιρρήσεις μας, σε σχέση με την επαναφορά της συνέντευξης, προκειμένου να συγκροτηθεί το διοικητικό συμβούλιο της Επιτροπής Ανταγωνισμού. Είναι «ηλίου φαεινότερο», δεν έχουμε εμπιστοσύνη και δεν πιστεύουμε ότι θα υπάρχει δίκαιη κρίση για την επιλογή αυτών των ανθρώπων. Είναι δέκα τα μέλη. Τα δύο είναι ο Πρόεδρος και ο Αντιπρόεδρος. Έπειτα από τη διαγωνιστική διαδικασία πηγαίνουν στη Διάσκεψη των Προέδρων, περνάνε σωστά, δημοκρατικά και υπάρχει μία δίκαιη κρίση, ανεξαρτήτως του ότι μπορεί να είναι για θέματα της πλειοψηφίας.

Υπάρχει, όμως, μία κοινοβουλευτική διαδικασία, όπου δεν μπορεί να την αμφισβητήσει κανένας. Από εκεί και πέρα, υπάρχουν οκτώ μέλη από τα δέκα και θέλετε γι’ αυτά τα οκτώ μέλη σώνει και καλά, να βάλετε διαδικασία συνέντευξης και μάλιστα, από μία επιτροπή που πάλι είναι «φυτεμένη» από τον Υπουργό, γιατί ο Υπουργός θα επιλέξει τα τρία από τα πέντε μέλη της Επιτροπής. Άρα, πάλι θα έχει πλειοψηφία. Άρα, γιατί εγώ, γιατί ο λαός μας, γιατί ο κόσμος που έχει την ανάμνηση της τραγικής εμπειρίας του τι έκανε ο Παυλόπουλος και προσλήφθηκαν χιλιάδες άνθρωποι με την περίφημη συνέντευξη, να πιστέψουμε, ότι θα έχουμε μια δίκαιη κρίση και ότι αυτοί οι άνθρωποι θα προσληφθούν με δίκαιη κρίση; Η συνέντευξη, δυστυχώς, δεν είναι ένα εχέγγυο, καθώς στην πατρίδα μας δεν υπάρχει αξιοπιστία.

Δυστυχώς, απαιτούνται άλλοι τρόποι. Μπορούμε να έχουμε μία συνέντευξη μέσα από μία Διακοινοβουλευτική Επιτροπή; Δηλαδή, μία επιτροπή που θα συμμετέχουν και τα άλλα κόμματα; Βεβαίως, ποτέ δεν αρνούμαστε την αξία της συνέντευξης και αντιλαμβάνομαι όσα αναγράφονται στο νομοσχέδιο περί της προσωπικότητας, περί της ψυχολογικής κατάστασης. Όλα αυτά σαφέστατα έχουν αξία, αλλά έχουν αξία, αν αυτός που κρίνει αυτά τα προσόντα είναι κι αυτός αξιόπιστος. Και για να είναι αξιόπιστος, θα πρέπει να έχει τη δημοκρατική βάση για να το κάνει. Γι’ αυτό εμείς επιμένουμε, ότι αν μπει αυτή η διαδικασία, το ελάχιστο που θα μπορούσατε να κάνετε, είναι να υπάρχει μία Διακοινοβουλευτική Επιτροπή που θα κρίνει αυτούς που θα τους «κοσκινίσει».

Στα άρθρα 20 και 21, θα επανέλθουμε. Στο άρθρο 22, ζητάτε να ψηφίσουμε, ώστε να εγκριθούν οι δαπάνες για το κτίριο της οδού Νίκης. Εάν δεν ξέρουμε τις δαπάνες, πώς να τις ψηφίσουμε. Εμείς να ψηφίσουμε και να πούμε δώστε τα κονδύλια και τελικά να μας πείτε, ότι χρειάζεστε 200 εκατομμύρια για να φτιαχτεί το κτίριο. Εμείς, όμως, θα το έχουμε ψηφίσει. Θέλουμε να μας πείτε το ύψος των δαπανών που απαιτούνται γι’ αυτό το κτίριο.

Στα άρθρα 23, 24, 25 έχουμε μία θετική προσέγγιση. Το άρθρο 26, δεν θα το ψηφίσουμε, σας το λέω για να το γνωρίζετε. Παρακάμπτω τα άρθρα μέχρι το 30, για να πάω στο 31. Εκεί υπάρχει ένα ζήτημα που το θέσαμε, ήδη, και έχω, ήδη, κάνει προσωπικά ανακοίνωση στα Μέσα Ενημέρωσης, γιατί εδώ φαίνεται, τουλάχιστον, δεν καταλογίζω ότι είναι η πρόθεση σας, ότι εκείνος που προστατεύεται είναι αυτός που παραπλανά τον καταναλωτή και όχι ο καταναλωτής που θα έπρεπε να προστατεύεται. Αυτό φαίνεται από αυτό. Όταν καταργείτε διατάξεις που επέβαλαν κυρώσεις στον καταναλωτή, τι καταλαβαίνει κάποιος; Δεν καταλαβαίνει ότι ευνοείτε αυτούς που παραπλανούσαν τον καταναλωτή; Θα θέλαμε αυτό το θέμα να το ξαναδείτε σοβαρά. Εμείς αυτό δεν θα το ψηφίσουμε, καθώς είναι «casus belli» κοινοβουλευτικά για εμάς και συνολικά για το νομοσχέδιο. Σας ευχαριστώ.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Τον λόγο έχει ο κ. Τσοκάνης, Ειδικός Αγορητής του Κ.Κ.Ε., μέσω της υπηρεσίας Webex.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Ευχαριστώ, κύριε Πρόεδρε.

Τοποθετηθήκαμε αναλυτικά, επί της αρχής, και θα τοποθετηθούμε και στην Ολομέλεια. Ωστόσο, ήθελα να βάλω έναν προβληματισμό, γύρω από τον χαρακτήρα και τον ρόλο του νομοσχεδίου που έρχεται προς συζήτηση. Δεν είναι άλλος, κατά τη δική μας γνώμη, από την προσπάθεια να «ρίξει στάχτη στα μάτια» της κοινής γνώμης, από το να αποπροσανατολίσει την εργατική τάξη, τους μικρούς αυτοαπασχολούμενους και τους βιοπαλαιστές αγρότες, οι οποίοι καθημερινά έρχονται αντιμέτωποι με την ακρίβεια, τραβάνε τα πάνδεινα και έχει μετατραπεί η ζωή τους σε «κόλαση».

Τα επίσημα στοιχεία, όχι μόνο του κόμματός μας, αλλά και της ΕΛΣΤΑΤ και άλλων εταιρειών, οι οποίες για λογαριασμό της πολιτείας αναλαμβάνουν τις μελέτες και τα αποτελέσματα, αποδεικνύουν ότι μέσα στις πρώτες 19 μέρες επαρκεί μόλις το μηνιαίο εισόδημα, για να καλύψει τις βασικές ανάγκες το 60% των νοικοκυριών. Το 73% των νοικοκυριών έχει υποχρεωθεί να μειώσει όλες τις δαπάνες του συνολικά και να ρίξει το επίπεδο και την ποιότητα της διατροφής του, εξαιτίας των αυξήσεων των τιμών στα τρόφιμα. Μάλιστα, έξι στους δέκα μισθωτούς, την ίδια στιγμή, έχουν μισθό κάτω από το όριο των 1.000 ευρώ μεικτά, με αποτέλεσμα να μην καταφέρνουν να βγάλουν τα προς το ζην, κατά τη διάρκεια του μήνα.

Πιστεύουμε ότι γίνεται οργανωμένη προσπάθεια, εκτός από την Κυβέρνηση, τόσο από τα κόμματα του ευρωμονόδρομου, όσο και από τις Οδηγίες της Ευρωπαϊκής Ένωσης, η κοινή γνώμη να έχει την αυταπάτη, ότι το κεφάλαιο, οι πολυεθνικές, τα μονοπώλια και οι όμιλοι ελέγχονται, ενώ, την ίδια στιγμή, ενισχύονται με τρομερά κονδύλια επιχορηγήσεων, επιδοτήσεων και οικονομικών ενισχύσεων. Διευκολύνεται το πλαίσιο λειτουργίας και το πλαίσιο των μελετών και των επενδυτικών σχεδίων που υποβάλλουν, όπως και το πλαίσιο, κάτω από το οποίο, πολύ πιο γρήγορα και με μεγαλύτερη ταχύτητα, θα ολοκληρώνονται αυτές οι μελέτες και θα αποζημιώνονται, με χρήματα του ελληνικού λαού, με χρήματα των εργαζομένων και με χρήματα των αυτοαπασχολούμενων, οι οποίοι, τώρα τελευταία, έρχονται αντιμέτωποι και με τη νέα «φορομπηχτική» πολιτική της Κυβέρνησης, με τα καινούργια τεκμήρια που θα τους οδηγήσουν στο κλείσιμο, στον μαρασμό και τα λουκέτα.

Σύμφωνα με το νομοσχέδιο, που είναι τώρα προς συζήτηση, θεωρούμε ότι αν θέλαμε να δώσουμε έναν τίτλο, θα λέγαμε πως είναι «η χαρά των επενδυτών», αφού προβλέπεται, τόσο η επιτάχυνση της υλοποίησης των έργων που χρησιμοποιείται από εθνικούς και ευρωπαϊκούς πόρους, όσο και η έγκαιρη διασφάλιση της χρηματοδότησής τους, όπως και η περαιτέρω μείωση της γραφειοκρατίας. Πρόκειται, στην ουσία, για πακέτα από το ΕΣΠΑ και το Ταμείο Ανάκαμψης, που όπως επιτάσσει η ευρωπαϊκή κανονικότητα, θα πάνε στα ταμεία των επιχειρηματικών ομίλων, με προτεραιότητα σε έργα που θα φέρουν κέρδη και όχι σε έργα και υποδομές που έχει ανάγκη ο ελληνικός λαός, όπως είναι η αντιπλημμυρική θωράκιση της χώρας, η δασοπυρόσβεση και η δασοπροστασία, οι ασφαλείς και εύκολες μετακινήσεις των πολιτών, οι υποδομές σε νοσοκομεία, σε κέντρα υγείας, σε κλινικές, σε σχολειά, όπου, στην κυριολεξία, αναγκάζουν, σήμερα το 2024, τους μαθητές να κάνουν μάθημα σε κοντέινερ, πλημμυρισμένα την περίοδο των βροχοπτώσεων.

Ακόμα και τα έργα υποδομής, όμως, που έχουν εξαγγελθεί και προβλέπεται να γίνουν, είναι έργα υποταγμένα, όχι στις ανάγκες που ανέφερα πρωτύτερα, αλλά στη λογική του κόστους-οφέλους.

Με αυτή την έννοια και εμείς καταψηφίζουμε το νομοσχέδιο που φέρνει προς συζήτηση στην Επιτροπή της Βουλής η Κυβέρνηση. Θεωρούμε ότι, αν ήθελε, πράγματι, να ελαφρύνει και να διευκολύνει τους καταναλωτές, θα έπρεπε να προχωρήσει άμεσα στην κατάργηση του ΦΠΑ στα είδη λαϊκής κατανάλωσης, στην κατάργηση των έμμεσων φόρων στην ενέργεια και στη μείωση των τιμών στα καύσιμα. Νομίζουμε, λοιπόν, ότι το νομοσχέδιο δεν κινείται σε αυτή την κατεύθυνση και γι’ αυτό δίνουμε την αρνητική ψήφο μας.

Είναι γεγονός, ότι από τη στιγμή που ο λαός υποφέρει, τη στιγμή που λαός τραβάει τα πάνδεινα, οι επιχειρηματικοί όμιλοι συνεχίζουν να συσσωρεύουν κέρδη από τους ομίλους των σούπερ μάρκετ, από τις τράπεζες, από τις εταιρείες που είναι εισηγμένες στο Χρηματιστήριο και απ’ όλες τις εταιρείες ενέργειας που θησαυρίζουν.

Με αυτή την έννοια, νομίζουμε ότι, εκτός από τη δική μας καταψήφιση, θα πρέπει ο λαός να είναι σε επαγρύπνηση και επιφυλακή, να καταδικάζει και να καταψηφίζει καθημερινά τις επιλογές της Κυβέρνησης, της Ευρωπαϊκής Ένωσης και των άλλων κομμάτων του ευρωμονόδρομου και να αναπτύξει την πάλη του για την οριστική ανατροπή όλων αυτών των πολιτικών, οι οποίες κάνουν τη ζωή του «κόλαση». Σας ευχαριστώ πολύ, κύριε Πρόεδρε.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Τον λόγο έχει ο Ειδικός Αγορητής της «Ελληνικής Λύσης», ο κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»)**: Σας ευχαριστώ, κύριε Πρόεδρε.

Σύμφωνα με το άρθρο 3, ορίζεται ότι με απόφαση του Υπουργού Δεοντολογίας εκδίδεται Κώδικας Δεοντολογίας για την προστασία του καταναλωτή. Στη διάταξη αυτή παρέχεται νομοθετική εξουσιοδότηση για την έκδοση, όπως είπα, Κώδικα Δεοντολογίας. Ο Κώδικας Δεοντολογίας εμπεριέχει τα ηθικά καθήκοντα, τις υποχρεώσεις και το σύνολο των ηθικών αρχών ή αξιών συμπεριφοράς που θα πρέπει να διέπουν μία επαγγελματική ομάδα. Πρόκειται, επί της ουσίας, όμως, για ένα ευχολόγιο, χωρίς καμία δεσμευτική αρχή. Είναι ανεδαφικό ένα τόσο σημαντικό ζήτημα, όπως είναι οι παραπλανητικές ανακοινώσεις μείωσης τιμής, να το αντιμετωπίζετε με έναν Κώδικα Δεοντολογίας και όχι με ένα αυστηρό νομοθετικό πλαίσιο προς τις επιχειρήσεις και τους ομίλους, χαρακτηριστικό των οποίων είναι η αθέμιτη κερδοσκοπία, προερχόμενη, είτε από νοθεία, είτε απάτη, είτε, συνηθέστερα, με πώληση αγαθών σε τιμές πολύ ανώτερες των προβλεπόμενων αγορανομικών διατάξεων ή άλλων συγκριτικών μέτρων.

Τη στιγμή που ο Έλληνας πολίτης οδηγείται στην απόγνωση, αντιμετωπίζοντας την κατακόρυφη αύξηση του κόστους ζωής και διαβίωσης, ο προβληματισμός περί ηθικής στην οικονομία είναι εκτός τόπου και χρόνου, δεδομένου ότι για τη δημόσια οικονομική πολιτική υπερισχύει ένα τεχνοκρατικό μοντέλο διαχείρισης οικονομίας, με βάση τις υπαγορεύσεις της τρέχουσας αθέμιτης πρακτικής που ισχυρίζεται ότι είναι ηθικά και πολιτικά ουδέτερη.

Στο άρθρο 5 προβλέπεται η κατάργηση της επιτροπής που είχε συσταθεί στη Γενική Γραμματεία Εμπορίου, για να γνωμοδοτεί ως προς την εγγραφή, διαγραφή ενώσεων καταναλωτών από το Μητρώο Ενώσεων Καταναλωτών και οι εν λόγω αρμοδιότητες ανατίθενται στη Γενική Διεύθυνση Αγοράς και Προστασίας Καταναλωτή. Αν και η ακρίβεια αποτελεί το βασικότερο πρόβλημα για σχεδόν εννέα στους δέκα πολίτες, το παράδοξο είναι ότι οι κάτοικοι της Ελλάδας είναι οι χειρότερα πληροφορημένοι σε θέματα δικαιωμάτων του καταναλωτή, όπως κατέγραψε και έρευνα της Ευρωπαϊκής Επιτροπής.

Χρειάζεται, λοιπόν, εκπαίδευση του καταναλωτή στη χώρα μας, δεδομένου ότι υπάρχει έλλειμμα ενός στιβαρού κινήματος καταναλωτών πολιτών, παρ’ ότι οι ενώσεις καταναλωτών έχουν πετύχει επιμέρους νίκες σε ζητήματα που αφορούν στην υπερχρέωση, τις προμήθειες τραπεζών, τα επιτόκια και λογαριασμούς. Τόσο η νομοθεσία της Ευρωπαϊκής Ένωσης, όσο και η εσωτερική έννομη τάξη, εγγυάται τη δίκαιη μεταχείριση, την ορθή ενημέρωση και τη δυνατότητα διεκδίκησης των δικαιωμάτων του καταναλωτή.

Παρ’ όλα αυτά, δεν έχετε προβεί σε εκστρατείες ενημέρωσης, σε ανακοινώσεις στον ημερήσιο και περιοδικό τύπο, καθώς και σε παρουσιάσεις στα Μέσα Μαζικής Ενημέρωσης και στο διαδίκτυο. Διαπιστώνουμε ένα μεγάλο έλλειμμα στις δράσεις του Υπουργείου Ανάπτυξης για τη διάχυση της πληροφορίας, σχετικά με τα δικαιώματα του καταναλωτή και στην εκπόνηση μιας συνεκτικής και συνεπούς στρατηγικής εξωστρέφειας.

Στο άρθρο 6, προστίθενται στον ν.4801/2021, στο πλαίσιο εποπτείας αγοράς των βιομηχανικών προϊόντων, διατάξεις για την υποχρεωτική ανάρτηση περίληψης αποφάσεων επιβολής διοικητικών μέτρων και κυρώσεων στο πρόγραμμα «Διαύγεια». Ειδικότερα, προβλέπεται η υποχρέωση ανάρτησης της περίληψης των σχετικών αποφάσεων στον δικτυακό τόπο του προγράμματος «Διαύγεια». Σε περίπτωση έκδοσης απόφασης επί διοικητικής προσφυγής κατά των κυρώσεων που επιβλήθηκαν, αναρτάται περίληψη που περιλαμβάνει, μεταξύ άλλων, και το αποτέλεσμα της προσφυγής. Η ρύθμιση αυτή είναι ελλιπής, δεδομένου ότι το καταναλωτικό κοινό δεν επισκέπτεται τον διαδικτυακό τόπο του προγράμματος «Διαύγεια», θα πρέπει να εκδίδεται, τουλάχιστον, ένα δελτίο τύπου με τις πράξεις διοικητικών κυρώσεων, σε περίπτωση που διαπιστωθεί ότι το ελεγχόμενο προϊόν δεν συμμορφώνεται προς τις απαιτήσεις της κείμενης τεχνικής βιομηχανικής νομοθεσίας και να δημοσιεύεται στα μέσα ενημέρωσης και στο διαδίκτυο.

Το άρθρο 11 του σχεδίου νόμου, βάσει του οποίου αναπροσαρμόζονται, κατά την οριζόμενη κλιμάκωση, τα όρια των επιλέξιμων δαπανών για την παροχή των μέγιστων επιτρεπτών ποσών ενίσχυσης των αναφερόμενων επενδυτικών σχεδίων περιφερειακού χαρακτήρα του ν.4887/2022, αποτελεί, επί της ουσίας, προσαρμογή στον Κανονισμό 1315/2023 της Ευρωπαϊκής Ένωσης για την κήρυξη ορισμένων κατηγοριών ενισχύσεων ως συμβατών με την εσωτερική αγορά, κατ’ εφαρμογή των άρθρων 107 και 108 της Συνθήκης και του Κανονισμού της Ευρωπαϊκής Ένωσης.

Εδώ πρέπει να πούμε, ότι η Ευρωπαϊκή Επιτροπή αξιολογεί τις εξελίξεις της αγοράς, επανεξετάζει τα πορίσματα που προκύπτουν από τη μακρά περίοδο εφαρμογής του εν λόγω Κανονισμού από την έκδοσή του το 2014, σε συνδυασμό με τα τρέχοντα υψηλά επίπεδα πληθωρισμού που δεν υπήρχαν και θεσπίζει στο άρθρο 1, μία γενικότερη αύξηση κατά 10% των ορίων κοινοποίησης και των ποσών των επενδυτικών ενισχύσεων για τα τμήματα του κανονισμού, κρίνοντας ότι είναι σκόπιμη, εφόσον δεν θα οδηγήσει σε στρεβλώσεις του ανταγωνισμού αντίθετες προς το κοινό συμφέρον.

Η επανεξέταση των εξελίξεων και των δεδομένων της αγοράς είναι κομβικής σημασίας, κατά τη διαδικασία της νομοθετικής παρέμβασης. Η πρώτη έκθεση για την ανταγωνιστικότητα της Ευρωπαϊκής Ένωσης που δημοσιοποιήθηκε από την Κομισιόν, παρουσιάζει τις αδυναμίες της Ευρωπαϊκής Ένωσης να ανταγωνιστεί τις άλλες αναπτυγμένες χώρες του πλανήτη, αλλά, επίσης, δεν είναι καθόλου κολακευτική για την Ελλάδα.  Η Ελλάδα, τόσο στο εσωτερικό της Ευρωπαϊκής Ένωσης, όσο και στο ευρύτερο πλαίσιο ανταγωνισμού με άλλες χώρες εκτός Ευρωπαϊκής Ένωσης, διατηρεί αρνητικές πρωτιές που δείχνουν την αδυναμία ανταγωνισμού σε ευρωπαϊκό και όχι μόνο επίπεδο.

Ειδικότερα, η πρώτη έκθεση της Κομισιόν παρουσιάζει την Ελλάδα 27η, μεταξύ των 27 κρατών μελών της στις επενδύσεις και στην ψηφιοποίηση των μικρομεσαίων επιχειρήσεων, 26η μεταξύ των 27 χωρών, όσον αφορά την απασχολησιμότητα των ενηλικών και τις βιομηχανικές εξαγωγές των μικρομεσαίων επιχειρήσεων, 25η στην Ευρωπαϊκή Ένωση, όσον αφορά την κατάρτιση των ενηλίκων, 24η στην παροχή δημόσιων ψηφιακών υπηρεσιών προς επιχειρήσεις και 22η στην ανακύκλωση υλικών.

Επίσης, η έκθεση δείχνει ότι οι ελληνικές επιχειρήσεις είναι αντί ανταγωνιστικές με βάση το κόστος ενέργειας, ενώ φαίνεται ότι έχουμε ακόμα δρόμο μέχρι να αξιοποιηθούν επαρκώς οι ΑΠΕ στη χώρα μας.

Ακόμα, χαμηλές είναι οι επιδόσεις στην έρευνα και ανάπτυξη, την πρόσβαση των μικρομεσαίων επιχειρήσεων σε κεφάλαια και επενδυτικά κεφάλαια και καινοτομία. Το χειρότερο είναι, ότι παρά την υστέρηση που σημείωσε η Ελλάδα μέσα στη δεκαετία του 2010 στον σχηματισμό ακαθάριστου παγίου κεφαλαίου και παρά την έλευση του Ταμείου Ανάκαμψης, οι επενδύσεις που γίνονται δεν είναι καθόλου επαρκείς. Μάλιστα, μάς κατατάσσουν στην τελευταία θέση, αφού για το 2022 αντιστοιχούσαν στο 13,7% του Ακαθάριστου Εθνικού Προϊόντος. Αυτή ήταν η χαμηλότερη επίδοση μέσα στην Ευρωπαϊκή Ένωση, έχοντας ως αμέσως επόμενη εκείνη της Πολωνίας με 16,8% και ως υψηλότερη εκείνη της Ουγγαρίας με 28,2%. Η επίδοση αυτή της χώρας αποδίδεται κυρίως στις χαμηλές επενδύσεις του ιδιωτικού τομέα. Με βάση τον δείκτη σχηματισμού ακαθάριστου παγίου κεφαλαίου ως ποσοστό του ΑΕΠ από ιδιώτες, η Ελλάδα το 2022 κατατάχθηκε στην 27η θέση μεταξύ των 27 χωρών με τιμή 10,1. Από την άλλη πλευρά, όμως, οι δημόσιες επενδύσεις κατατάσσουν την Ελλάδα στη 13η θέση με τιμή δείκτη 3,56%.

Ένα δεύτερο πρόβλημα της ελληνικής ανταγωνιστικότητας είναι η χαμηλή συμμετοχή των ενηλίκων στην αγορά εργασίας. Έτσι, ενώ στη Σκανδιναβία, σχεδόν, 8 στους 10 ενήλικες απασχολούνται, στην Ελλάδα αυτό ισχύει για λιγότερο από 7 στους 10. Συγκεκριμένα, η απασχολησιμότητα σε ηλικίες 20 ως 64 στην Ελλάδα το 2022 ήταν στο 66,3% και ήταν η δεύτερη χειρότερη επίδοση στην Ευρωπαϊκή Ένωση, έχοντας ως χειρότερη εκείνη της Ιταλίας.

Η χώρα παραμένει ο απόλυτος ουραγός και σε πολλούς άλλους δείκτες, όπως είναι η αξιοποίηση της ψηφιακής τεχνολογίας από μικρομεσαίες επιχειρήσεις, 27η μεταξύ των 27 χωρών, και η δημιουργία βιομηχανικών προϊόντων, 26η στις 27. Από την άλλη πλευρά, φαίνεται ότι οι μικρές και μεσαίες επιχειρήσεις πληρώνουν σχετικά ακριβά το κόστος της ενέργειας.

Οι επενδύσεις στην Ελλάδα αντιπροσωπεύουν μετά βίας το 0,8% των συνολικών επενδύσεων στην Ευρώπη. Για να καλύψει, λοιπόν, το επενδυτικό κενό που έχει δημιουργηθεί την τελευταία εικοσαετία, η χώρα μας πρέπει να εντείνει σημαντικά τους ρυθμούς προσέλκυσης. Σημαντικότεροι κίνδυνοι, όσον αφορά το μέλλον των επενδύσεων στην Ελλάδα, σύμφωνα με την έκθεση, αποτελούν ο επίμονος και εντεινόμενος πληθωρισμός, το 28%, η ενεργειακή κρίση κατά 23% και η κοινωνική και οικονομική αστάθεια, κατά 21%, ενώ δεν είναι λίγες οι επιχειρήσεις που επικαλούνται τα προβλήματα της διαφθοράς, της διαδικασίας απονομής δικαιοσύνης και της γραφειοκρατίας, ως «αγκάθια» στην επενδυτική τους δραστηριότητα.

Η μείωση στις ροές επενδύσεων αντανακλά, κατά κύριο λόγο, τα κυριότερα προβλήματα της ελληνικής οικονομίας, ήτοι τη στασιμότητα που αποτυπώνεται στους δείκτες ανταγωνιστικότητας, τις περιορισμένες επενδύσεις σε μετοχές από αυξήσεις μετοχικού κεφαλαίου, συγχωνεύσεις, εξαγορές επιχειρήσεων στη χώρα, τις υψηλές τιμές της ενέργειας και τα υψηλά επιτόκια που φαίνεται να επηρέασαν αρνητικά την πορεία των ροών στην Ελλάδα.

Τα πορίσματα αυτά χρήζουν περαιτέρω διερεύνησης και επεξεργασίας, καθιστώντας επιβεβλημένη την επανεξέταση εκ μέρους σας των επενδυτικών προοπτικών, καθώς και τη λήψη ουσιωδών μέτρων για τη στήριξη των μικρών και μεσαίων επιχειρήσεων. Ευχαριστώ.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Ευχαριστούμε πολύ.

Στο σημείο αυτό ο Προεδρεύων της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Καραμέρος Γεώργιος, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Συντυχάκης Εμμανουήλ, Κομνηνάκα Μαρία, Τσοκάνης Χρήστος, Μεταξάς Κωνσταντίνος Βασίλειος, Φωτόπουλος Στυλιανός, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Κόντης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.

Τον λόγο έχει ο κ. Ζεϊμπέκ από τη «Νέα Αριστερά».

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε.

Μιλάμε σήμερα εδώ πάλι για ανάπτυξη και δεν μπορώ να μην σχολιάσω το εξής. Πριν από λίγες ημέρες, βρέθηκε στον τόπο μου, στην Ξάνθη, ο Υπουργός Μεταφορών, ο κ. Σταϊκούρας. Ξέρετε τι μας είπε, για το πότε επιτέλους η Ξάνθη, αλλά και η υπόλοιπη Θράκη θα επανασυνδεθεί με την υπόλοιπη Ελλάδα μέσω σιδηροδρόμου; «Ζήσε Μάη μου να φας τριφύλλι». Αυτό μας είπε, στην πραγματικότητα, ο Υπουργός, ότι δεν υπάρχει ουσιαστική σκέψη στην Κυβέρνηση να ξανασφυρίξει το τρένο στην Ξάνθη.

Πραγματικά αναρωτιέμαι, για ποια ακριβώς ανάπτυξη συζητάμε, όταν η Κυβέρνηση, αντί να στηρίζει και να ενισχύει την περιφέρεια της χώρας, οδηγεί ολόκληρες περιοχές, όπως η Θράκη, σε σιδηροδρομικό και όχι μόνο αποκλεισμό; Ξέρετε πόσο είναι το κόστος για να πάει και να έρθει μία οικογένεια από την πρωτεύουσα στην Ξάνθη, αυτή τη στιγμή; Επειδή στο νομοσχέδιο παίρνετε μέτρα -υποτίθεται- για την προστασία του καταναλωτή και την εύρυθμη λειτουργία της αγοράς, έτσι λέτε, με τις νέες υπέρογκες αυξήσεις που έγιναν στα διόδια στην Εγνατία Οδό, 85 ευρώ χρειάζονται μόνο για τα διόδια και άλλα 200 ευρώ για τις βενζίνες. Μία οικογένεια χρειάζεται σήμερα, σχεδόν, 300 ευρώ, μισό μηνιάτικο δηλαδή, μόνο για τα οδοιπορικά. Για ποια ανάπτυξη μιλάμε ακριβώς, με τέτοια ακρίβεια, τέτοιο κύμα αισχροκέρδειας και χαρατσιών παντού; Εσείς καταδικάζετε τον κόσμο να αδυνατεί ακόμη και να επισκεφθεί τον τόπο του, ενώ θα έπρεπε να του δίνετε κίνητρα για να επιστρέψει μόνιμα στην περιφέρεια της χώρας που πονά, για να ζήσει εκεί.

Τα λέω αυτά σήμερα εδώ, γιατί κάποια στιγμή πρέπει να ακουστούν. Οι Θρακιώτες δυσκολεύονται να τα βγάλουν πέρα και οι πολιτικές σας, αντί να ενισχύουν, βάζουν εμπόδια, «συνθλίβουν» τις παραγωγικές δυνάμεις.

Κυρίες και κύριοι συνάδελφοι, σε όλη τη χώρα αυτά που ακούς πρώτα από τους πολίτες είναι δύο πράγματα: η ακρίβεια και η κοροϊδία. Και τα δύο αφορούν την Κυβέρνηση. Η πολιτική της Νέας Δημοκρατίας είναι η ανάπτυξη από τους λίγους και η προστασία των «καρτέλ» για να θησαυρίζουν.

Η χώρα μας βρίσκεται στη δεύτερη χειρότερη θέση στην Ευρωζώνη, σε ότι αφορά τον πληθωρισμό τροφίμων και εσείς παριστάνετε, για ακόμη μια φορά, ότι μοχθείτε να πέσει η ακρίβεια και οι τιμές. Αυτό για το οποίο σίγουρα μοχθείτε είναι να συνεχίζουν να θησαυρίζουν τα ολιγοπώλια και τα «καρτέλ» που σας στηρίζουν στα τρόφιμα, στα καύσιμα, στην ενέργεια, παντού.

Ως «ΝΕΑ ΑΡΙΣΤΕΡΑ», έχουμε καταθέσει συγκεκριμένες προτάσεις και ζητάμε τη λήψη μέτρων για τη στήριξη των ελεγκτικών μηχανισμών και την ουσιαστική ρύθμιση της αγοράς, τη φορολόγηση των υπερκερδών των μεγάλων αλυσίδων σούπερ μάρκετ, τη στήριξη του παραγωγού στις εξαιρετικά δύσκολες σημερινές συνθήκες, για να υπάρξει επιτέλους έλεγχος στην κερδοσκοπία και στις τιμές εισόδου και στις τιμές στο ράφι, για τον μηδενισμό του ΦΠΑ σε βασικά είδη διατροφής. Μόνο έτσι θα μπορέσουμε να προστατεύσουμε τον καταναλωτή, τις επιχειρήσεις, τα ευάλωτα νοικοκυριά. Όχι με υποκριτικές επιστολές σαν και αυτή που έστειλε ο κ. Μητσοτάκης στην ευρωπαία Επίτροπο, δήθεν, για να παρέμβει στο ζήτημα των υψηλών τιμών των πολυεθνικών στην Ελλάδα. Αλήθεια, τι κάνει ο ίδιος; Θα μας πει κάποια στιγμή; Ούτε, βεβαίως, με νομοσχέδια, όπως το σημερινό, που σε καμία περίπτωση δεν αντιμετωπίζουν ριζοσπαστικά, όπως απαιτείται, την ακρίβεια και τους ελέγχους στην αγορά. Το ακούσαμε και από τους φορείς που ήταν σήμερα στη Βουλή.

Επιφυλασσόμαστε να τοποθετηθούμε για το νομοσχέδιο και τα άρθρα του συνολικά στην Ολομέλεια. Οι πολίτες σήμερα ζητούν μείωση στις τιμές, αύξηση της αγοραστικής δύναμης για ζωή με αξιοπρέπεια, με ουσιαστική αύξηση των πραγματικών μισθών, μείωση της έμμεσης φορολογίας, πάταξη της αισχροκέρδειας και φορολόγηση των υπερκερδών για να στηριχθεί η κοινωνία. Σας ευχαριστώ.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής)**: Τον λόγο έχει ο κ. Βρεττός από την Κ.Ο. «ΝΙΚΗ».

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κύριε Πρόεδρε.

Είναι ένα νομοσχέδιο που έχει τίτλο «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις». Στην πρώτη ανάγνωση, μίλησα για αναντιστοιχία του τίτλου με το περιεχόμενο, αλλά μιας και μιλάμε για ένα νομοσχέδιο που έχει να κάνει στην ουσία με την προστασία του καταναλωτή και την παραπλάνηση, που αναφέρθηκε από πολλούς έμπορους, του πληττόμενου καταναλωτή, θα έπρεπε και αν υπήρχε έννομη τάξη, να κατηγορηθεί αυτός που σχεδίασε και σύνταξε τον τίτλο του νομοσχεδίου, ότι για πολιτική παραπλάνηση μάς έφερε ένα νομοσχέδιο. Η πολιτική παραπλάνηση έχει να κάνει με την πρακτική της Κυβέρνησης, με προσχηματικό τρόπο να δείχνει ότι προστατεύει τον καταναλωτή, ενώ κάθε μέρα τον «βυθίζει», όλο και περισσότερο.

Δεν θα σταθώ στον τίτλο αυτού του νομοσχεδίου, που τρία άρθρα αναφέρονται στην προστασία του καταναλωτή και έχουν να κάνουν κυρίως με το πώς θα επιμηκυνθούν οι μέρες που θα φαίνεται, αν μια προτεινόμενη προσφορά ή έκπτωση είναι πραγματική. Δηλαδή, έχει σημείο αναφοράς τις 60 ημέρες, για να δούμε αν τελικά οι τιμές που υπήρχαν στην επιχείρηση, πριν 60 μέρες είναι αυτές που τελικά δίνουν τις εκπτώσεις τις κατάλληλες στον καταναλωτή, ενώ μέχρι τώρα ήταν 30. Ούτε θα αναφερθώ στις διατάξεις, αν θεωρείται προστασία του καταναλωτή, σχετικά με τον έλεγχο των μητρώων των διαφόρων καταναλωτικών οργανώσεων.

Ακούστηκε και από τους ίδιους τους φορείς, είναι τόσο αόριστα τα κριτήρια, τα οποία περισσότερο ως ένας τρόπος χειραγώγησης αυτών των οργανισμών προστασίας του καταναλωτή φαντάζει και φαίνεται και νομοθετείτε, παρά ως ένα, τρόπο που πραγματικά έστω και μία οργάνωση, ακόμα κι αν δεν πληροί τα κριτήρια, όταν στηρίζει έστω κι έναν καταναλωτή, αυτό είναι προς όφελος της διαφάνειας, της δημοκρατίας και της προστασίας.

Να έρθω, όμως, στο επόμενο, που έχει να κάνει με τις διατάξεις για την ενίσχυση της ανάπτυξης και της εύρυθμης λειτουργίας της αγοράς. Αλήθεια, ποιες διατάξεις είναι αυτές που δεν τις καταλαβαίνουμε; Αν εννοείτε ρυθμίσεις για την ανάπτυξη και την εύρυθμη λειτουργία της αγοράς, θα έπρεπε να χαίρονται οι τράπεζες που ανακοίνωσαν στο πρώτο τρίμηνο 1 δις κέρδη. Αποεπενδύσαμε. Είπατε ότι έπρεπε να το κάνουμε. Πολλαπλασίασαν την αξία των μετοχών τους. Θα δώσει μετά από 13 κέρδη στους μετόχους, ποιους; Αυτούς που μέχρι προχθές αγόρασαν σε τιμές εκπτωτικές. Επομένως, αυτή η πρακτική πολιτική είναι «εγκληματική», κατά τα συμφέροντα των πολιτών και βεβαίως, υπέρ του συνεταιρισμού πολιτικού συστήματος, κυβερνητικού και των τραπεζών. Γιατί αν αποεπενδύετε τις τράπεζες και αυτό το λέτε σωστή ρύθμιση και εύρυθμη λειτουργικότητα της αγοράς και οι τράπεζες είναι αυτές που κινούν την αγορά, ωραίοι επενδυτές είναι αυτοί που αγοράζουν, πριν 6 μήνες και τώρα θα πάρουν κατευθείαν και κέρδη. Τα κέρδη, δηλαδή, των πολιτών, αυτών που τελικά χάνουν τα σπίτια τους. Γιατί χάνουν τα σπίτια τους; Γιατί τα περισσότερα κέρδη των τραπεζών -και εκεί πραγματικά είστε Υπουργείο Ανάπτυξης- ενώ για τους πολίτες είστε «Υπουργείο ακρίβειας»- και ναι, βεβαίως, οι τράπεζες χαίρονται που έχουν εσάς κυβερνητικούς εταίρους στην Κυβέρνηση, μπροστάρηδες στην ανάπτυξη, είναι από τα επιτόκια των τραπεζών. Σας θυμίζει κάτι;

Πριν λίγες μέρες, ανακοινώσατε ότι θα μειώσετε τα επιτόκια, γιατί μόνο το κράτος κερδίζει από τους φόρους στις υποχρεώσεις των πολιτών, δηλαδή, τα επιτόκια στους φόρους που χρωστάνε οι πολίτες, και από 8,5% τα κατεβάζετε στα 6,5%. Άρα, τι κάνετε; Οι μικρομεσαίοι δεν έχουν πρόσβαση στον δανεισμό, οι τράπεζες κερδίζουν από τη διαφορά των επιτοκίων δανεισμού και των επιτοκίων αποταμίευσης, όσοι κάνουν αποταμίευση, και έρχεστε τώρα να πείτε ότι εσείς προστατεύετε ως Υπουργείο και όχι ως πρόσωπα την εύρυθμη λειτουργία της τραπεζικής αγοράς. Αυτό θα έπρεπε να γράψετε, για να είστε έντιμοι με τον τίτλο, γιατί καμία άλλη αγορά δεν ρυθμίζεται, κατά εύρυθμο τρόπο. Και αυτό το είπαν οι συνεργάτες σας, το είπαν οι άνθρωποι που έχετε βάλει ως Ανεξάρτητη Αρχή να προστατεύουν τον καταναλωτή.

Ακούσαμε από τη αναπληρώτρια Συνήγορο του Καταναλωτή που κατέθεσε τις απόψεις της, ότι υπάρχουν εταιρίες ειδικά στο ηλεκτρονικό εμπόριο ανεξέλεγκτες που μαζεύουν μέσα σε τρεις τέσσερις μήνες από ανεκτέλεστες παραγγελίες ειδικά σε συστήματα ηλεκτρονικά, του «κόσμου τα λεφτά» και έρχονται μετά οι πωλητές κάνουν καταγγελίες στην κατανάλωση και έρχονται σε εσάς.

Και εσείς, αφού δεν μπορείτε να τα βρείτε, δεν μπορείτε να τους προστατεύσετε, εκτός αν προστατεύετε τους απατεώνες και τις τράπεζες, έρχεστε μετά και τι κάνετε;

Μειώνετε και τα πρόστιμα. Βγαίνει ο Υπουργός, ο κ. Σκρέκας και λέει, ότι το μεγάλο «όπλο» του Υπουργείου μας είναι ότι επιβάλλουμε πρόστιμα. Που δεν ξέρουμε αν πότε τα πληρώνει κάποιος ή δεν τα πληρώνει, δεν ξέρουμε πόσες φορές αλλάζουν τα ΑΦΜ τους και τις εταιρείες, αφού έτσι κι αλλιώς μεταφέρονται.

Πόσα πληρώνονται από αυτά τα πρόστιμα τελικά; Και αφού φοβήθηκαν με τα πρόστιμα που τους βάζετε, γιατί η παρανομία, η αυθαιρεσία, η κλοπή, γιατί κλοπή είναι των πολύτιμων χρήματων του ελληνικού λαού, δεν είναι αποτρεπτικά; Τι δεν φοβούνται τα πρόστιμά σας; Αφού εσείς τα χαμηλώνετε κι άλλο. Καλύτερα να τα καταργήσετε, για να μη λέτε ότι φοβήθηκαν τα πρόστιμα σας.

Επομένως, όταν εσείς θέλετε να προστατεύσετε τον καταναλωτή, θα έπρεπε να φροντίζετε, αντί για σύγκλιση που επαγγέλλεστε με τον μέσο ευρωπαϊκό μισθό, να σας θυμίσω, αν και δεν είναι δημοσιογραφική δουλειά, να σας αναφέρω τους δείκτες, τους οποίους ξέρετε και στους οποίους σκοπίμως πολιτικά επενδύετε. Που επενδύετε; Στην απόκλιση του ελληνικού κατώτατου μισθού με τον μέσο ευρωπαϊκό μισθό. Ο κατώτατος μισθός, που εσείς πανηγυρικά είπατε, ενόψει Ευρωεκλογών και διθυραμβικά τον πήγατε στα 780 ευρώ, υπολείπεται, κατά 50%, από τα 1.167 ευρώ του κατώτατου μισθού της Ισπανίας. Εσείς που διθυραμβικά είπατε, ενόψει Ευρωεκλογών, ότι τον κατώτατο μισθό τον πήγατε στα 780 ευρώ, υπολείπεται, κατά 120%, από τα 1.700 ευρώ του κατώτατου μισθού της Γαλλίας.

Αφού μιλάτε για σύγκλιση, να σας θυμίσω στοιχεία από το 2013, κάτι που το γνωρίζετε, αλλά ποιος να μεταφέρει την αγωνία, τα στοιχεία από τα μέσα ενημέρωσης; Δεν «γράφουμε καλά στις κάμερες», γι’ αυτό και δεν μας προβάλλουν εμάς τα κανάλια. Ακούστε τα, όμως. Απόκλιση για τη χρονιά του 2013. Τότε, ο μέσος ετήσιος μισθός στην Ελλάδα ήταν 17.358 ευρώ. Το 2013, ο μέσος όρος στην Ευρωπαϊκή Ένωση ήταν 28.919 ευρώ. Η απόκλιση ήταν γύρω στις 11.000 ευρώ. Το 2022, ο μέσος ετήσιος μισθός στην Ελλάδα είναι 1.661 ευρώ και ο μέσος όρος στην Ευρωπαϊκή Ένωση είναι 35.329 ευρώ, δηλαδή, 20.000 απόκλιση. Είστε ικανοποιημένοι σαν Υπουργείο; Προφανώς, δεν είστε, αλλά το κυριότερο -και γι’ αυτό εμείς σας εγκαλούμε- είναι ότι ψεύδεστε απέναντι στον ελληνικό λαό.

Θα σας πω μία σημείωση, γιατί έχω διαβάσει τα άρθρα ένα, προς ένα. Να σας πάω στο άρθρο 22, και θα ήθελα πραγματικά να ρωτήσω και να μας ενημερώσετε, σε ότι αφορά στην «ανάληψη δαπανών του κτιρίου επί της οδού Νίκης». Δεν θα μιλήσουμε, ούτε για τη χρησιμότητα, ούτε για την κατανομή των ποσών, επειδή συστεγάζονται υπηρεσίες από άλλα Υπουργεία. Ο σχεδιασμός της Κυβέρνησης είναι να κάνει νέα υπουργικά σχήματα και νέες γραμματείες και να παίρνει τις αρμοδιότητες από δω και από κει, να χάνονται «πακτωλός» χρημάτων και εργατοώρες και αναποτελεσματικότητα υπηρεσιών.

Εξηγήστε το, όμως, αν θέλετε, «αναλήψεις υποχρεώσεων που εκδίδονται σε ημερομηνία μεταγενέστερη της έκδοσης τιμολογίων και οι οποίες, αφορούν τις ως άνω δαπάνες, θεωρούνται νόμιμες και κανονικές». Εσείς, έτσι «βαφτίζετε» την παρανομία; Πώς θα ελέγξουμε εμείς; Πώς το καταγράφετε εδώ; Ποια υπηρεσία θέλει να νομιμοποιήσει, δαπάνες, έξοδα; Καλή τη πίστει; Έχει χαθεί η καλή πίστη προς τα εσάς και εμπιστοσύνη.

Δυστυχώς, με το μόνο που θα συμφωνήσουμε, είναι με το άρθρο 24, σε ότι έχει να κάνει με «το αφορολόγητο, ανεκχώρητο και ακατάσχετο της ενίσχυσης», κυρίως αυτό, γιατί και για τον «Daniel» έχετε φέρει 100 τροποποιήσεις, τροπολογίες, νομοσχέδια, για να αποζημιώσετε. Εδώ είναι για την αποζημίωση σε επιχειρήσεις του κλάδου γούνας, που έχουν πληγεί από την επίθεση της Ρωσίας. Ξέρετε, κάτι; Η κυβερνητική πολιτική να σύρει την Ελλάδα, πρώτη φορά μετά τον Β΄ Παγκόσμιο Πόλεμο, από το πλαίσιο της ουδετερότητας, στο πλαίσιο μιας εμπόλεμης κατάστασης, χωρίς συμφέροντα ουσιαστικά, δεν αποζημιώνεται με αποζημιώσεις στους ανθρώπους της γούνας. Αυτό είναι καθαρά κυβερνητική πολιτική, που πήρε μια σταθερά αξία, όσον αφορά την εξωτερική πολιτική της Κυβέρνησης περί ουδετερότητας και την ενέπλεξε σε έναν πόλεμο, που, δυστυχώς, οι συνέπειες δεν θα καλυφθούν, επειδή θα αποζημιώσετε μερικούς γουνέμπορους. Σας ευχαριστώ.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής)**: Δεν σχολιάζω την ομιλία σας, αλλά θα μου επιτρέψετε μόνο μία ιστορική τοποθέτηση. Η Ελλάδα, μετά τον Β΄ Παγκόσμιο Πόλεμο δεν ήταν ποτέ ουδέτερη. Ήταν μέλος του ΝΑΤΟ και ήταν πάντα με τη Δύση. Ποτέ δεν ήταν ουδέτερη.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»)**: Κύριε Πρόεδρε, με συγχωρείτε. Επειδή μπήκατε στην ουσία, θα μου επιτρέψετε να τοποθετηθώ, γιατί είναι ανεπίτρεπτο. Εάν λέγατε κάτι γενικό και αόριστο, δεν θα παρενέβαινα, αλλά μπήκατε στην ουσία της τοποθέτησής μου. Όσες φορές στον ελληνορωσσικό πόλεμο ενεπλάκη η πατρίδα μας, το πλήρωσε οικτρά. Αυτή τη στιγμή, το πληρώνουμε οικτρά, γιατί ενεπλάκη. Το ΝΑΤΟ δεν μας προστάτευσε.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής)**: Εγώ σας είπα ένα ιστορικό γεγονός.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»)**: Δεν είναι ιστορικό, γιατί το ΝΑΤΟ είναι σύμμαχος, όταν μας σέβεται και όχι όταν αφήνει τα «όρνεα» Αλβανία, Σκόπια και Τουρκία να «κατασπαράσσουν» ό,τι έχει μείνει από τον ελληνικό λαό.

 **ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής)**: Κύριε Βρεττέ, αυτό είναι μία άλλη συζήτηση, αν θέλετε να είμαστε μέλος του ΝΑΤΟ ή όχι. Εγώ σας είπα ένα ιστορικό γεγονός, ότι δεν ήταν ποτέ ουδέτερη η Ελλάδα μετά τον Β΄ Παγκόσμιο Πόλεμο.

 Τον λόγο έχει τώρα ο κ. Κόντης από την Κ.Ο. «Σπαρτιάτες».

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Ευχαριστώ, κύριε Πρόεδρε.

 Κυρία Υφυπουργέ, κυρίες και κύριοι συνάδελφοι, συζητάμε το νομοσχέδιο αυτό με τον τίτλο «Ενίσχυση της προστασίας του καταναλωτή, ανάπτυξης και εύρυθμης λειτουργίας της αγοράς» και βλέπουμε ότι έχει περισσότερες λέξεις και με μεγαλύτερη σημασία η φράση, αυτή καθ’ αυτή του τίτλου, από τα άρθρα τα οποία περιέχονται μέσα. Η αναφορά, όπως είπαμε και στην πρώτη συνεδρίαση, είναι, τελείως, ασαφής, δεν προσδιορίζει πώς η αγορά θα ενισχυθεί. Όταν λέμε «αγορά», κυρία Υφυπουργέ, μιλάμε για τους μικρομεσαίους της αγοράς και δεν μιλάμε γι’ αυτούς, οι οποίοι πλέον έχουν γίνει πολυεθνικές ή μεγάλοι όμιλοι και οι οποίοι βρίσκουν τον τρόπο μέσα από ένα «καρτέλ» που δημιουργούν και από ανατιμήσεις να επιβιώνουν και να κερδοφορούν. Βλέπουμε και τα επίσημα έσοδα που αυτές οι εταιρείες όλες δείχνουν, τα οποία κάθε χρόνο είναι και αυξανόμενα.

Εμείς μιλάμε για τους μικρομεσαίους. Δώσατε, ας πούμε, market pass και ενισχύσατε την κατεύθυνση μάλλον των Ελλήνων προς τα σούπερ μάρκετ, γιατί τα «market pass», στην ουσία, ήταν για τα σούπερ μάρκετ και βλέπουμε να έχουν οικειοποιηθεί και άλλους τομείς της μικρομεσαίας αγοράς, όπως είναι οι αρτοποιοί, για παράδειγμα.

Θα σας αναφέρω ένα παράδειγμα που είναι χαρακτηριστικό. Πήρα ένα γράμμα από τον Πρόεδρο της Συντεχνίας Αρτοποιών Αθηνών - Προαστίων και Περιχώρων, ο οποίος αριθμεί 1.300 μέλη, από τον κ. Παναγιώτη Σαχινίδη, ο οποίος, αφού αναφέρει για το «market pass» και το «Καλάθι του Νοικοκυριού», το οποίο, στην ουσία, είναι αθέμιτος ανταγωνισμός και έμμεση διαφήμιση των σούπερ μάρκετ, αλλά και άμεση, αναφέρει ότι στρέφονται οι καταναλωτές εκεί, όπου μπορούν και αγοράζουν προϊόντα αρτοποιίας ή ψωμί, χωρίς να τηρούνται οι όροι και οι διατάξεις που είχαν επιβληθεί το 2007, αν δεν κάνω λάθος.

Επίσης, μάς λέει, ότι συζητάμε για αυξήσεις μισθών, οι οποίοι δεν τους καλύπτουν σε τίποτα, γιατί με το ζόρι μπορούν να πληρώσουν τους υπαλλήλους τους, αφού τα λειτουργικά τους έξοδα, όπως νερό, ρεύμα και τα βασικά τους έξοδα έχουν ανέβει τρεις και τέσσερις φορές. Μάς λέει, ότι για πρώτη φορά γίνονται έλεγχοι της αγοράς από τη ΔΙΜΕΑ, μετά από τις πρόσφατες υπουργικές αποφάσεις, όμως, δεν γίνονται στους μεγάλους ομίλους, αλλά μόνο στους μικρούς, οι οποίοι δεν έχουν να φοβηθούν κάτι, γιατί όλα είναι ανοιχτά και υπάρχει μία διαμόρφωση ατζέντας καταναλωτών, αφού το πλαίσιο της εποπτείας της αγοράς, όπως είναι σήμερα, ενώ πρέπει να αναδιοργανωθεί, δεν το βλέπουν να αναδιοργανώνεται. Δεν υπάρχει η τάση του να δοθούν χρήματα από το Ταμείο Ανάκαμψης σε μικρομεσαίες επιχειρήσεις που αδυνατούν να περάσουν και την πόρτα των τραπεζικών καταστημάτων, για να τολμήσουν να ζητήσουν ένα δάνειο. Ζητούν να μάθουν -και τα λέω αυτά, γιατί έλειπα στην ακρόαση των φορέων, καθώς ήμουν στην Ειδική Συνεδρίαση για τη Μνήμη των Ποντίων- γιατί καταργούνται οι διατάξεις της παρ.2, του άρθρου 21, του ν.4177/2013, περί επιβολής προστίμων σε περιπτώσεις ανακριβών ή παραπλανητικών ανακοινώσεων μείωσης τιμής και το οποίο δεν εφαρμόζεται, ειδικά στα μεγάλα σούπερ μάρκετ.

Επίσης, δεν εφαρμόζεται ο ν.3526/2007, περί συσκευασίας και ασυσκεύαστου ψωμιού και διακινούνται σήμερα από τα σούπερ μάρκετ τα αρτοσκευάσματα αυτά και με κίνδυνο την υγεία του καταναλωτή, γιατί είναι χαμηλής προσοχής η ποιότητα αλεύρων και όλων των απαιτούμενων υλικών για τη δημιουργία τους, ενώ αυτοί οι 1.300 αρτοποιοί που έχουν 13.000 καταστήματα σε όλη τη χώρα σηκώνονται καθημερινά στις 03.00 με δικά τους μέσα, φέρνουν προσεγμένα άλευρα, φτιάχνουν το ψωμί που παίρνουν οι Έλληνες καταναλωτές, το οποίο είναι η βασική τους διατροφή και κανείς δεν ασχολείται με αυτούς.

Σας είπα χαρακτηριστικά έναν φορέα, τον οποίο δεν άκουσα να αναφέρει, ούτε το Βιοτεχνικό Επιμελητήριο, που είναι υπεύθυνο επιμελητήριο γι’ αυτούς, ούτε κανείς ασχολείται, πλέον, με το πώς θα επιβιώσουν και βλέπουμε μία - μία αυτές τις γειτονικές μικρές επιχειρήσεις να κλείνουν. Έτσι είναι όλοι οι μικρομεσαίοι. Τα ψιλικατζίδικα κλείνουν, οι παρασκευαστές, οι διάφοροι μικροβιοτέχνες, οι ράφτες. Όλοι αυτοί είναι η μικρομεσαία Ελλάδα, η οποία στήριξε την οικογένεια, γιατί οι Έλληνες δεν πήγαιναν να αγοράσουν κάθε τόσο ενδύματα, πήγαιναν να τους τα επιδιορθώσουν. Θυμάμαι ότι, όταν ήμασταν μικροί, και σκιζόταν κάτι και μας τα επιδιόρθωνε η μητέρα μας ή πηγαίναμε σε ράφτη, σήμερα, πλέον, έχουν εκλείψει όλα αυτά τα επαγγέλματα, οι τσαγκάρηδες, όλοι. Δεν τους φροντίζει κανείς. Αυτούς πρέπει να κοιτάξουμε και όχι τα μεγάλα σούπερ μάρκετ, τις αλυσίδες, όλους αυτούς που θησαυρίζουν στην «πλάτη» των Ελλήνων.

Δυστυχώς, έχουμε καταντήσει η πιο ακριβή χώρα στην Ευρώπη, ακριβώς γιατί κλείνουν οι μικροί και παραμένουν οι μεγάλοι, οι οποίοι γίνονται, όλο και περισσότερο «αχόρταγοι», παίρνουν μικρές περιουσίες, τις προσθέτουν στις δικές τους, δεν δίνουν τη δυνατότητα, πλέον, να είναι ανταγωνιστική η αγορά, γιατί μόνο αυτοί έχουν πρόσβαση σε Ταμεία Ανάκαμψης και σε όλα τα άλλα. Οι τράπεζες αποτρέπουν τους μικρούς επιχειρηματίες, όπως είπα πριν, να μπουν μέσα και να ζητήσουν κάτι. Τους ζητάνε τρομερά collaterals, τρομερές εγγυήσεις, που αν είχαν αυτά τα χρήματα ή τις εγγυήσεις, δεν θα ζητούσαν αυτά τα δάνεια οι μικρομεσαίοι που, πλέον, είναι φτωχοί συνέλληνές μας. Αυτούς πρέπει να δούμε.

Πρέπει να δούμε, επίσης, τους περιθωριακά ζώντες Έλληνες, οι οποίοι είναι, και όχι να το λέμε στα λόγια, οι ΑμεΑ. Η Ελλάδα, όπως έχουμε πει, έχει 12% των Ελλήνων ΑμεΑ, κυρία Υφυπουργέ. Ξέρετε ότι 1.200.000 Έλληνες είναι ΑμεΑ; Είναι τρομακτικός ο αριθμός και αυτοί οι άνθρωποι ζουν στο περιθώριο. Λίγοι από αυτούς προσλαμβάνονται σε κάποιες επιχειρήσεις, για να κάνουν τους «ψευτοϋπαλλήλους», να κάνουμε και εμείς τους «ψευτοανθρωπιστές» και να τους προσλάβουμε. Θέλουν άλλα, περισσότερα. Θέλουν μάθηση, θέλουν βοήθεια, θέλουν ενίσχυση, θέλουν να μπουν και αυτοί σε Ταμεία Ανάκαμψης, να δημιουργήσουν επιχειρήσεις οι οικογένειές τους ή οποιοιδήποτε άλλοι.

Να δώσουμε κίνητρα στην πολύτεκνη οικογένεια. Επίσης, τη δυνατότητα, που κάποτε οι τρίτεκνοι ήταν πολύτεκνοι, την κάναμε τετράτεκνη, τώρα ακούω ότι προσανατολίζεστε να την κάνετε τρίτεκνη και το χαιρετίζουμε αυτό, αν γίνει, όντως, να δώσουμε κίνητρα. Αυτή είναι η Ελλάδα. Λέμε μετά, ότι έχουμε πρόβλημα στο δημογραφικό. Πώς να γεννήσουν παιδιά οι Έλληνες, όταν ξέρουν από πριν ότι τα παιδιά τους, με το που θα αρχίσουν να μεγαλώνουν, να πάνε σχολεία, να αρχίσουν τα φροντιστήρια, δεν πρόκειται να ανταπεξέλθουν; Πρέπει να φροντίσουμε το κράτος να είναι παρών στα πάντα.

Προχθές, είδαμε φωτογραφίες από το Νοσοκομείο «Γεννηματάς», που σίγουρα μας είπαν, ότι ήταν εφημερία, αλλά, όπως και να έχει, ήταν ντροπιαστικές, να είναι στοιβαγμένοι ο ένας στον άλλον. Στην ουσία, είχαν το ένα κρεβάτι πάνω στο άλλο και οι συγγενείς δίπλα δεν μπορούσαν να περάσουν. Είναι εικόνες αυτές της σύγχρονης Ελλάδας; Ανάπτυξη είναι, το να λέμε ότι μόνο αν έχετε ιδιωτική ασφάλιση, θα μπορείτε να τύχετε καλύτερης αντιμετώπισης στα νοσοκομεία ή καλύτερης φροντίδας; Πρέπει να φροντίσουμε όλοι οι Έλληνες να έχουν την ίδια πρόσβαση.

Οι μεγάλοι άνθρωποι, οι οποίοι έχουν Αλτσχάιμερ, εγώ έχασα τους δύο γονείς μου από αυτή τη νόσο, δεν έχουν καμία, καμία, δυστυχώς, φροντίδα. Δεν υπάρχουν άνθρωποι, οι οποίοι θα μπορούν να πηγαίνουν στα σπίτια, να τους κοιτάζουν, όπως είχαν προαναγγείλει, εδώ και χρόνια, όλες οι κυβερνήσεις. Δεν υπάρχει το «Γιατρός στο σπίτι», δεν υπάρχει το να πηγαίνει νοσοκόμος στο σπίτι. Όλα τα έχουμε στα χαρτιά. Πρέπει να τα δούμε, κυρία Υφυπουργέ. Εγώ πιστεύω, ότι και εσείς είστε άνθρωπος που ζει στην κοινωνία, όλοι και οι Υπουργοί και ο οποιοσδήποτε και δεν νομίζω να θέλετε και εσείς να μην ζουν οι Έλληνες ευπρεπώς. Νομίζω ότι εάν κάνουμε όλοι μία μεγάλη προσπάθεια μαζί, μπορούμε να το πετύχουμε, ανεξαρτήτως, διαφορετικών αντιλήψεων, ιδεολογικών. Μιλάμε για τα βασικά τώρα.

Βλέπουμε, λοιπόν, στο νομοσχέδιο αποσπασματικά κάποια πράγματα. Εδώ μιλάμε για την αγορά και σίγουρα, τη στήριξη των ανθρώπων, των συνελλήνων στη Θεσσαλία. Βλέπουμε αποσπασματικά να μπαίνει, για παράδειγμα, η στήριξη των παραγωγών γούνας. Υπάρχουν πάρα πολλοί τομείς, τους οποίους πρέπει να στηρίξουμε. Σίγουρα, και οι παραγωγοί γούνας. Μάλιστα, αναφερόμενος σε αυτούς, επειδή γνωρίζω, υπάρχουν παραγωγοί, οι οποίοι έχουν εμπόρευμα στοκαρισμένο, το οποίο αξίζει εκατομμύρια. Έχουμε παραγωγούς, οι οποίοι έχουν 2 και 3 εκατομμύρια εμπόρευμα και το οποίο με την κατάσταση που υπάρχει και την απαγόρευση, καθώς δεν έρχονται καν Ρώσοι εδώ, οι κατ’ εξοχήν αγοραστές γούνας, δεν μπορούν να πουλήσουν και προσπαθούν να στείλουν γνωστοί μου το εμπόρευμα στο Ντουμπάι, για να πουλάνε γούνες, εκεί που πηγαίνουν Ρώσοι.

Πρέπει να δώσουμε κίνητρα, να δώσουμε δυνατότητα. Αυτό ξέρετε, το κάνουν οι Τούρκοι. Οι Τούρκοι υποτίθεται είναι αντίπαλοι με τους πάντες και είναι φίλοι με τους πάντες εμπορικά, κρυφά. Είναι εχθροί σε πολέμους και εμπορικά είναι φίλοι. Έχουν καταφέρει και μπορούν και έχουν δίοδο σε όλες τις αγορές του κόσμου. Βλέπετε ότι η Ελλάδα έχει κατακλυστεί από τουρκικά προϊόντα. Όλα τα προϊόντα σήμερα στην Ελλάδα έχουν καταγωγή από την Κίνα ή από την Τουρκία.

Θα πρέπει, λοιπόν, να ενισχύσουμε και τους μικρούς βιοτέχνες, να δούμε ξανά να υπάρχει βιοτεχνία, να υπάρχει δυνατότητα μία οικογένεια να μπορεί να ανοίξει μια μικρή επιχείρηση και σίγουρα σε όλα αυτά θα μπορούσε να βοηθήσει πολύ το Ευρωπαϊκό Ταμείο Ανάπτυξης, το οποίο, δυστυχώς, δεν είναι προσανατολισμένο σε αυτούς. Αυτό είναι το πιο σημαντικό θέμα που απασχολεί σήμερα τους Έλληνες, για να μπορούμε να δούμε τους «μικρούς», οι οποίοι είναι απομακρυσμένοι πλέον από τις τράπεζες. Η τράπεζα δεν τους αφήνει να μπουν καν μέσα πλέον. Στην τράπεζα πάνε σε ένα ΑΤΜ και είναι, στην ουσία, σαν να τις πολιορκεί. Αν θέλει να πάει και να μιλήσει, του κλείνουν ένα ραντεβού, για να του κάνουν μετά από έναν δυο μήνες και του λένε ότι δεν πληροί τις προϋποθέσεις να πάρει χρήματα. Εκεί, δυστυχώς, πρέπει να δώσουμε μία προσοχή πολύ μεγαλύτερη, απ’ όση δίνουμε μέχρι τώρα.

Πολλά δισεκατομμύρια έχουν έρθει και βλέπουμε επιχειρήσεις, όπως του κυρίου στη Λαμία, ο οποίος έχει πάρει ένα σωρό χρήματα από τα Ταμεία Ανάκαμψης, που δηλητηρίασε μαθητές. Δεν ξέρω, μπορεί να μην φταίει αυτός, αλλά το εργοστάσιό του κάηκε εχθές. Ήταν να πάει ο ΕΦΕΤ σήμερα να κάνει έλεγχο και το εργοστάσιο πήρε φωτιά και κάηκε ολοσχερώς. Δεν είπα ότι το έκαψε ο άνθρωπος, προς Θεού, αλλά είναι πολύ περίεργη η σύμπτωση αυτή.

Αυτοί, λοιπόν, παίρνουν όλοι Ταμεία Ανάκαμψης, επιχορηγήσεις, το ένα, το άλλο και οι «μικροί» κάθονται και τους παρατηρούν να γίνονται ακόμα «μεγαλύτεροι».

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Θα κλείσουμε, μετά από επτά άνδρες συναδέλφους ομιλητές, με δύο κυρίες, τις οποίες εκτιμώ ιδιαίτερα. Ξεκινώντας από την κυρία Γεωργία Κεφαλά και αμέσως μετά θα λάβει τον λόγο και θα κλείσει τη συνεδρίαση η αρμόδια Υφυπουργός, κυρία Άννα Μάνη - Παπαδημητρίου.

Τον λόγο έχει η κυρία Κεφαλά από την Κ.Ο. «ΠΛΕΥΣΗ ΕΛΕΥΘΕΡΙΑΣ».

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ -ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ πολύ, κύριε Πρόεδρε. Αμοιβαία η εκτίμηση.

Να ξεκινήσω και εγώ, λέγοντας αυτό που είπα και κατά τη συνεδρίαση ακρόασης των φορέων, ότι η δύναμη των καταναλωτών, νομίζω ότι έχει υποβιβαστεί. Είναι διαχρονικά υποβιβασμένη και εξακολουθεί να είναι και με το παρόν νομοσχέδιο και αυτή η δύναμη είναι καθοριστική στον έλεγχο της αγοράς. Πάνω στους καταναλωτές και στις αναφορές που κάνουν αυτοί στηρίζεται ο έλεγχος της αγοράς και δεν έχουμε δώσει τη δέουσα προσοχή, φτιάχνοντας ενώσεις καταναλωτών, ακόμη πιο αδύναμες και ουσιαστικά, τις βάζουμε σε συνεχείς ελέγχους, αλλά δεν τις ενισχύουμε, ώστε να μπορέσουν να ενημερώσουν σωστά και να κάνουν τη δουλειά τους, με αποτέλεσμα να βρίσκεται ένα έλλειμμα γνώσης στον καταναλωτή, απουσία εμπειρίας. Πολύ σημαντικό και αυτό, μαζί με την περιορισμένη πληροφόρηση και τον κίνδυνο αιφνιδιασμού, επίσης, που καθιστά τα αποκτώντα καταναλωτικά αγαθά ή υπηρεσίες μειονεκτούντα ουσιαστικά. Συνιστούν καταστάσεις, λοιπόν, που δικαιολογούν την παροχή προστασίας από τον νόμο όλα αυτά. Ο καταναλωτής είναι ο διαπραγματευτικά μειονεκτών αντισυμβαλλόμενος. Και αυτή του η «δυσανεξία», η πληροφοριακή «ασυμμετρία» του έχει διατρανωθεί σε καταστάσεις, όπως η σημερινή, όπου η αλματώδης αύξηση των τιμών και η απουσία ενός σαφούς πλαισίου προστασίας που να εφαρμόζεται μέσα από τους κατάλληλους μηχανισμούς, έχει καταστήσει τον πολίτη καταναλωτή «άθλημα» στα χέρια μιας πλήρους φιλελεύθερης αγοράς.

Να πω για το νομοσχέδιο, ότι προσπαθεί να διορθώσει αδυναμίες σε διάφορους τομείς της αρμοδιότητας του Υπουργείου Ανάπτυξης. Ορισμένα, μάλιστα, από τα άρθρα αυτά είναι διορθώσεις άρθρων από παλαιότερα νομοσχέδια της δικής σας Κυβέρνησης, ενώ το προτελευταίο άρθρο, το άρθρο 31, έχει τίτλο «καταργούμενες διατάξεις». Πράγματι, κατά κύριο λόγο, καταργεί διατάξεις των νόμων 4849/2021 και 4887/2022, δηλαδή, δικών σας πρόσφατων νόμων. Αυτά, για να έχουμε μία συνολική αίσθηση του πλαισίου της παρούσας νομοθέτησης.

Σε ότι αφορά στο άρθρο 3, και την προσθήκη στο άρθρο 9ι΄, που λέει για την ανακοίνωση περί μείωσης τιμής και την εξαίρεση των νωπών υλικών και τα γεωργικά προϊόντα, επίσης, να συμπεριλάβω το άρθρο 9α΄, με την παρ. γ΄ και την παρ. στ΄ και την θ΄, να πω ότι εύλογα μπορεί να γίνει αντιληπτό στο γ΄, στ΄ και θ΄, αλλά και σε όλη την ρήση του νόμου που ενσωματώνει την Ευρωπαϊκή Οδηγία, ότι, ήδη, έχει ληφθεί μνεία για την αναγραφή της μείωσης τιμών. Είναι, πραγματικά, απορίας άξιο, το τι ακριβώς επιχειρεί να κάνει, σε επίπεδο, μάλιστα, νομοθεσίας και όχι υπουργικής απόφασης η Κυβέρνηση με τη διάταξη του άρθρου αυτού, αφού όχι μόνο δεν εισάγει τίποτα νέο, αλλά εξαιρεί και μία βασική κατηγορία νωπών προϊόντων. Αποσπασματική νομοθέτηση, μόνο και μόνο, για να φανεί ότι κάνει κάτι στη συγκεκριμένη περίπτωση.

Να πούμε για το άρθρο 9 ια΄, ότι είναι σημαντικό να τονιστεί, ότι οι έλεγχοι έπρεπε, ήδη, να έχουν θεσμοθετηθεί από το 2022, όπως και να υπάρχει μέριμνα να αντιμετωπιστεί η υποστελέχωση όλων των υπηρεσιών των επιφορτισμένων με ελέγχους της αγοράς. Επισημαίνουμε ότι και σήμερα υπάρχουν φορείς, αλλά, δυστυχώς, όπως είναι γνωστό, τα κλιμάκια ελέγχου και οι φορείς αυτοί που έχουν εγγενή ζητήματα, όπως είναι η έλλειψη πόρων, το μειωμένο προσωπικό, αντί η Κυβέρνηση να χρηματοδοτεί και να υλοποιεί την πραγματική ενίσχυσή τους, υποβιβάζει, για μία ακόμη φορά, τη λειτουργία και τη ρήση των νομοθετημάτων εντείνοντας φυσικά την απαξίωση των νόμων στη συνείδηση των καταναλωτών, μη κάνοντας τίποτ’ άλλο, παρά την προσφιλή τακτική να αναδιανέμουμε αρμοδιότητες.

Να πούμε και για το Μητρώο Ενώσεως Καταναλωτών, ότι με το παρόν άρθρο που είναι ένας αμιγώς τεχνικό άρθρο και επουδενί δεν έχει να κάνει με την προστασία των καταναλωτών, αλλά περισσότερο με τον έλεγχο, όπως είπαμε πριν, των καταναλωτικών οργανώσεων, κλείνει το κεφάλαιο της προστασίας του καταναλωτή. Αποπειράται μία παραπλάνηση -θα λέγαμε- του καταναλωτικού κοινού, ότι, δήθεν, λαμβάνονται μέτρα με πηγαίους τίτλους, που, στην ουσία, δεν κάνουν κάτι. Η κυρία Βασιλική Μπώλου, μάς είπε «πώς πρέπει να ενισχυθούν οι ενώσεις καταναλωτών, ώστε να υπάρχει αποτελεσματική προστασία και δεν αρκεί μόνο ο έλεγχος». Φυσικά, να παρουσιάσουν δράση, αλλά να υπάρχει και ενίσχυση.

Τι γίνεται με τον έλεγχο, επίσης, του ηλεκτρονικού εμπορίου με προϊόντα από την Κίνα, με εμπορεύματα πολλές φορές κακής ποιότητας και εμπορεύματα που δεν έρχονται ποτέ; Και βέβαια εκεί και πάλι περιμένουμε τις αναφορές των καταναλωτών, για να αναλάβουμε δράση και βέβαια, είναι πολύ αργά, γιατί όλες οι εταιρείες αυτές έχουν συσσωρεύσει κέρδη.

Επίσης, υπάρχει και αδυναμία των επιχειρήσεων να ψηφιοποιηθούν στην Ελλάδα, κάτι που είναι πολύ σημαντικό, γιατί εξακολουθούν να μένουν «αόρατες» πάρα πολλές επιχειρήσεις και θα έπρεπε, τουλάχιστον, να υπάρχει κάποιος ψηφιακός αλφαβητισμός, κάποια εκπαίδευση και ίσως, και ενίσχυση.

Γιατί όπως ξέρουμε αυτή είναι μία διαδικασία που χρειάζεται χρήματα για να γίνει, τα οποία, βέβαια, δεν υπάρχουν στις μικρές επιχειρήσεις. Να πούμε, επίσης, για το άρθρο 145 και τη θεώρηση αδειών τεχνικών επαγγελματικών δραστηριοτήτων, ότι και εκεί υπάρχουν κάποιες παρατηρήσεις για μία πάγια πρακτική συνεχών προτάσεων, χωρίς, όμως, κάποια επίδειξη βούλησης για οριστική επίλυση των προβλημάτων και με αυτόn τον τρόπο κρατούνται σε «ομηρία» μεγάλη μερίδα επαγγελματιών, ενώ, ταυτόχρονα επιχειρούν, ίσως, κάποια οφέλη προεκλογικά στη συγκεκριμένη περίπτωση.

 Επίσης, στο Κεφάλαιο Δ΄, που είναι οι διατάξεις για την ολοκλήρωση των επενδύσεων των αναπτυξιακών νόμων 4887/2022 και 4399/2016, υπάρχει μία έντονη προσπάθεια συγκέντρωσης όλων των εργαλείων σε επίπεδο κεντρικής Κυβέρνησης ξανά, ώστε εύλογα να μπορεί να ελέγχει το οικονομικό παιχνίδι, προωθώντας τα συμφέροντα ημετέρων και δρώντων οικονομικών ομάδων και υποκειμένων.

 Επίσης, στο άρθρο 18, για τους αξιολογητές των προτάσεων χρηματοδότησης, που δύναται να προέρχονται από το Εθνικό Μητρώο Πιστοποιημένων Αξιολογητών, το άρθρο αυτό επιχειρεί να διορθώσει την αποτυχία απορρόφησης κονδυλίων από το Ταμείο Ανάκαμψης, όπως αντιλαμβανόμαστε. Αλλά και πάλι, δεν εξειδικεύονται μέσα στην επεξήγηση του άρθρου, με ποιον τρόπο θα συμμετέχουν οι αξιολογητές, με ποια διαδικασία, πότε θα αρχίσει αυτή η διαδικασία και ποιοι θα είναι αυτοί που δεν προέρχονται από το Μητρώο και πότε θα οριστούν τα κριτήρια αυτά.

 Στο άρθρο 19, έχουμε κάποιες παρατηρήσεις. Αφορά μία διαδικασία που ήλεγχε και μπορεί να ρύθμιζε την ελεύθερη αγορά και τον υγιή ανταγωνισμό, αλλά, δυστυχώς, είναι μία διαδικασία που ελέγχεται, σε πρώτο και τελευταίο βαθμό, για μία ακόμα φορά, από την κεντρική Κυβέρνηση και από τον ίδιο τον Υπουργό Ανάπτυξης, που θεωρητικά, δραστηριότητες που θα έπρεπε να μπορεί να ελέγξει, προκειμένου να τοποθετηθεί προφανώς, σε μία παθητική θέση και να εξυπηρετηθεί, ως νομιμοποιητικό εργαλείο των κυβερνητικών επιλογών.

 Να πούμε επίσης, στο τέλος, για τη ΔΙΜΕΑ, όπως μας είπαν και οι φορείς, ότι δεν μπορεί να κάνει ελέγχους σε όλη την Ελλάδα, λόγω υποστελέχωσης. Βέβαια, για τις παρατηρήσεις που έκαναν οι φορείς, που αφορούν τις πληγείσες περιοχές, ζήτησαν επαναφορά των 120 δόσεων για τις πληγείσες επιχειρήσεις, Ειδικό Πρόγραμμα Στήριξης ΕΣΠΑ, Ειδικό Επιδοτούμενο Πρόγραμμα Ανέργων Θεσσαλίας και μειωμένο ΦΠΑ για πληγείσες περιοχές, απαιτήσεις που φαίνονται αρκετά εύλογες, ενώ σε ότι αφορά στις επιχειρήσεις του κλάδου γούνας, άλλο ένα δίκαιο αίτημα είναι η εξερεύνηση νέων αγορών γούνας, τα λέω επιγραμματικά.

Να πούμε, ότι πέρα από αυτά που φέρνει το νομοσχέδιο, όπου υπάρχουν κάποια θετικά και κάποια ίσως, αχρείαστα και ουσιαστικά πλάνα, θεωρητικά, πρέπει να ενισχυθεί όπως είπα και πριν, η δύναμη των καταναλωτών. Να αναφέρουμε, επίσης, το φθηνότερο επιτόκιο στα δάνεια, καθώς μάς είπαν, ότι εννέα στις δέκα επιχειρήσεις δεν μπορούν να πάρουν δάνεια και αυτή είναι μία αλήθεια που τη ζούμε όλοι. Να ενισχύσουμε, παράλληλα, τις επιχειρήσεις για να έχουμε οφέλη και στην ανεργία.

Επίσης, να αναφέρουμε και τον κ. Γρηγορόπουλο από την Ένωση Ιδιοκτητών Ραδιοφωνικών Σταθμών Ελλάδος, όπου ζητάνε και αυτοί ένα ξεκαθάρισμα για τις περιοχές που δεν θεωρούνται παραμεθόριες, όπως είναι η Κέρκυρα και η Κρήτη και πιστεύουμε ότι είναι πολύ σημαντική επισήμανση αυτή και για τις περιοχές που έχουν ιδιαίτερο εδαφικό ανάγλυφο, όπως είναι η Εύβοια που δεν καλύπτονται, τα οποία θεωρούμε πολύ σημαντικά.

Θα κλείσω με μία τελευταία παρατήρηση, ότι τα «βάζουμε», δήθεν, με τις πολυεθνικές εξωτερικής προέλευσης, αλλά όχι με τις εγχώριες, που, ίσως, θα ήταν πολύ πιο χρήσιμο και ωφέλιμο να κάνουμε, όπως είπαν και οι φορείς, για να μπορέσουμε να δούμε αποτέλεσμα στις μειώσεις των τιμών.

Τα υπόλοιπα θα τα πούμε στην επόμενη συνεδρίαση. Ευχαριστώ.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής)**: Θα ολοκληρώσουμε την τρίτη συνεδρίαση της Επιτροπής με την ομιλία της Υφυπουργού, της κυρίας Άννας Μάνη - Παπαδημητρίου.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης)**: Σας ευχαριστώ, κύριε Πρόεδρε και ευχαριστώ και για τα καλά σας λόγια.

Θέλω φυσικά να ευχαριστήσω τις κυρίες και τους κυρίους συναδέλφους για τη συμμετοχή τους στη διαδικασία της διαβούλευσης και φυσικά, αν και δεν είναι παρόντες και παρούσες, όλους τους εκπροσώπους των φορέων. Να σας πω, ότι πολλά από τα ζητήματα που έθεσαν και οι φορείς, αλλά και οι συνάδελφοι είναι και προς συζήτηση με τον Υπουργό, με τους υπηρεσιακούς μας και θα δούμε αν τυχόν επιδέχονται κάποιες βελτιώσεις, τροποποιήσεις ή οτιδήποτε άλλο.

Κυρίες και κύριοι συνάδελφοι, το νομοσχέδιο του Υπουργείου Ανάπτυξης με θέμα «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις», αφορά τον πυρήνα της ελληνικής κοινωνίας, δηλαδή, τον μέσο πολίτη καταναλωτή. Αποτελεί, λοιπόν, μία ακόμη ρυθμιστική παρέμβαση της πολιτείας για την προστασία του καταναλωτή από αθέμιτες πρακτικές που όχι μόνο οδηγούν στην αισχροκέρδεια, αλλά παράλληλα αντιβαίνουν στην καλή πίστη που πρέπει να διέπει τις συναλλαγές.

Η αγορά είναι ελεύθερη και έτσι πρέπει να λειτουργεί, αλλά φυσικά να λειτουργεί πάντα με κανόνες. Οι πλασματικές ανακοινώσεις μείωσης τιμών δεν είναι μόνο μία παράνομη και αθέμιτη εμπορική πρακτική. Αποτελεί μία βάναυση «διάρρηξη» της εμπιστοσύνης του καταναλωτή προς την αγορά και μια καταπάτηση των συναλλακτικών ηθών. Εδώ, λοιπόν, έρχεται το κράτος και αναλαμβάνει δράση, η οποία συνίσταται στα εξής. Πρώτον, στην εξασφάλιση πραγματικών μειώσεων τιμών. Δεύτερον, στην εξασφάλιση της αληθούς πληροφόρησης του καταναλωτικού κοινού. Τρίτον, στην εξάλειψη της παραπλάνησης των καταναλωτών με ενίσχυση του μηχανισμού ελέγχου και την επιβολή των ανάλογων κυρώσεων. Παρεμβαίνουμε, λοιπόν, τόσο προληπτικά, όσο και κατασταλτικά, μέχρι την ολοσχερή εξάλειψη κάθε φαινομένου.

Ειδικότερα, στο σχέδιο νόμου περιλαμβάνονται διατάξεις για την αντιμετώπιση επιμέρους προβλημάτων που έχουν ανακύψει στην αγορά στα πεδία της προστασίας του καταναλωτή, της λειτουργίας των βιομηχανικών δραστηριοτήτων και των επενδύσεων και την επίλυση διαφορών διαδικαστικών και οργανωτικών ζητημάτων του Υπουργείου Ανάπτυξης. Ειδικότερα, οι διατάξεις του Β΄ Κεφαλαίου εστιάζουν στην ενίσχυση της προστασίας του καταναλωτή μέσω μηχανισμών ενημέρωσης τιμών, αντιμετώπισης πλασματικών ανακοινώσεων εκπτώσεων και επιβολής κυρώσεων. Ρυθμίζεται, επίσης, η λειτουργία του μητρώου ενώσεων καταναλωτών με απλούστευση των διαδικασιών εγγραφής τους.

Αγαπητές και αγαπητοί συνάδελφοι, η ενημέρωση των καταναλωτών επί των τιμών των προϊόντων και η προστασία τους από παραπλανητικές ανακοινώσεις μείωσης τιμών, συνιστά βασική συνιστώσα για την προστασία τους. Ειδικότερα, προβλέπεται ότι σε κάθε ανακοίνωση μείωσης τιμής υποδεικνύεται η προγενέστερη τιμή που εφάρμοζε ο προμηθευτής για καθορισμένο χρονικό διάστημα, πριν από την εφαρμογή της μείωσης της τιμής. Ορίζεται η έννοια της προγενέστερης τιμής και αυξάνεται με το παρόν από 30 σε 60 ημέρες το διάστημα, εντός του οποίου μπορεί να θεωρηθεί, ως αρχική τιμή η τιμή που ίσχυε πριν από την εφαρμογή της πρώτης από τις διαδοχικές μειώσεις τιμών. Προστίθεται έτσι μία επιπλέον δικλείδα διαφάνειας και προστασίας του καταναλωτή, ώστε να αποφεύγονται και να τιμωρούνται οι παραπλανητικές μειώσεις τιμών.

Στη συνέχεια, το Γ΄ Κεφάλαιο του νομοσχεδίου, περιλαμβάνει παρεμβάσεις στο πλαίσιο άσκησης ειδικότερων βιομηχανικών δραστηριοτήτων. Συγκεκριμένα, με τις υπό συζήτηση διατάξεις ενισχύεται η εποπτεία βιομηχανικών δραστηριοτήτων με τη δημοσίευση αποφάσεων επιβολής μέτρων και κυρώσεων. Στο πλαίσιο της εποπτείας αγοράς των βιομηχανικών προϊόντων εισάγεται η υποχρέωση ανάρτησης περίληψης αποφάσεων επιβολής διοικητικών μέτρων και κυρώσεων στο διαδίκτυο πάντα προς ενίσχυση της διαφάνειας και της ενημέρωσης επί των κυρώσεων.

Ειδικότερα, στο νομοσχέδιο προβλέπεται η υποχρέωση ανάρτησης της περίληψης των σχετικών αποφάσεων στον διαδικτυακό τόπο του προγράμματος «ΔΙΑΥΓΕΙΑ» και μάλιστα, σε περίπτωση έκδοσης απόφασης επί διοικητικής προσφυγής κατά των κυρώσεων που επιβλήθηκαν, αναρτάται και η περίληψη που περιλαμβάνει, μεταξύ άλλων, και το αποτέλεσμα της προσφυγής, ένα μέτρο το οποίο θα καταλήξει να προστατεύει ακόμη περισσότερο τους καταναλωτές.

Εδώ, κύριε Νικητιάδη, θα μου επιτρέψετε να σας πω, ότι η συγκεκριμένη διάταξη για την εποπτεία των βιομηχανικών προϊόντων και την ανακοίνωση των κυρώσεων και της περίληψης επί των αποφάσεων των προσφύγων δεν έχει να κάνει σε καμία περίπτωση με τη φαρμακευτική κάνναβη, δεν ρυθμίζεται τίποτα σχετικό στο παρόν νομοσχέδιο. Αναφέρομαι σε αυτό, γιατί είχατε κάνει μία σχετική παρατήρηση. Δεν υπάρχει καμία μνεία στο νομοσχέδιο για τη φαρμακευτική κάνναβη.

Παράλληλα, στο ίδιο Κεφάλαιο επικαιροποιείται το πλαίσιο λειτουργίας των κέντρων αποθήκευσης δεδομένων και διανομής, για να ανταποκρίνεται στις αλλαγές της αγοράς και να επιλύονται προβλήματα που εμποδίζουν την ανάπτυξή τους. Έτσι στο κεφάλαιο αυτό επιλύονται προβλήματα της κατηγοριοποίησης των κέντρων αποθήκευσης και διανομής, καθώς επειδή δεν υπήρχε ο συγκεκριμένος κωδικός δραστηριότητας, ο ΚΑΔ, σε πολλές περιπτώσεις παρουσιαζόταν πρόβλημα αδειοδότησης από τις αρμόδιες περιφερειακές αρχές σε αυτόν τον εξαιρετικά κρίσιμο τομέα για την ανάπτυξη της εθνικής μας οικονομίας.

Στη συνέχεια, το Γ΄ Κεφάλαιο κλείνει με τη διάταξη που αφορά στην παράταση της προθεσμίας για τη θεώρηση των αδειών τεχνικών επαγγελματικών δραστηριοτήτων. Το πρόβλημα εδώ αφορούσε στη συγκέντρωση των αναγκαίων δικαιολογητικών από τους επαγγελματίες, οι οποίοι ζήτησαν μέσω των ενώσεων τους την παράταση αυτή, αίτημα το οποίο άκουσε η Κυβέρνηση και το Υπουργείο Ανάπτυξης και ανταποκρίθηκε θετικά.

Και επειδή εδώ διατύπωσε κάποιες απορίες ο συνάδελφος της Μειοψηφίας, ο κ. Κεδίκογλου, καθώς μου είπατε ότι δεν μπορείτε να καταλάβετε τι ακριβώς ρυθμίζει. Με τα προεδρικά διατάγματα του 2012 και του 2013, κύριε συνάδελφε, είχε οριστεί ότι μετά την πάροδο οκτώ ετών θα πρέπει οι κάτοχοι αδειών τεχνικών επαγγελμάτων να προβαίνουν σε θεώρηση. Επειδή, όμως, μεσολάβησε μέχρι σήμερα αυτό το διάστημα και ο κορονοϊός, κατά το οποίο δεν μπορούσαν να εκδώσουν τιμολόγια, δικαιολογητικό, δηλαδή, απαραίτητο για τη θεώρηση των αδειών τους και επειδή υπάρχει και αίτημα από τους ίδιους τους επαγγελματίες, γι’ αυτόν τον λόγο παρατείνουμε κατά ένα έτος αυτή τη δυνατότητα θεώρησης των αδειών, επειδή ακριβώς μεσολάβησαν κάποιες αντικειμενικές δυσκολίες στο μεσοδιάστημα από την έκδοση των προεδρικών διαταγμάτων.

Κυρίες και κύριοι συνάδελφοι, σκοπός όλου του παρόντος κεφαλαίου είναι η επίτευξη της μέγιστης δημοσιότητας της διοικητικής δράσης. Η ευρεία διαδικτυακή δημοσιότητα ενισχύει, αφενός τη δυνατότητα των πολιτών να απολαύουν το δικαίωμά τους στην πληροφόρηση για μη συμμορφούμενα και μη ασφαλή βιομηχανικά προϊόντα, αφετέρου διασφαλίζει στο μέγιστο τη διαφάνεια της διαδικασίας επιβολής διοικητικών μέτρων και κυρώσεων εκ μέρους της αρμόδιας αρχής, δηλαδή, διασφαλίζει την προστασία των καταναλωτών, των χρηστών, την ανάπτυξη του υγιούς ανταγωνισμού και εν γένει την προάσπιση του ευρύτερου δημόσιου συμφέροντος.

 Στη συνέχεια, το Δ΄ Κεφάλαιο περιλαμβάνει διατάξεις σχετικές με την ολοκλήρωση επενδυτικών σχεδίων αναπτυξιακών νόμων με την άρση γραφειοκρατικών εμποδίων, διασφαλίζοντας έτσι τα οφέλη των επενδύσεων και για τους ίδιους τους επενδυτές, αλλά και για τους εργαζόμενους και για την εθνική μας οικονομία. Συγκεκριμένα, με τις διατάξεις του νομοσχεδίου εισάγεται η προσαρμογή στον Ευρωπαϊκό Κανονισμό 1315/2023, σχετικά με το ύψος των χορηγούμενων ενισχύσεων μέσω της τροποποίησης του άρθρου 10 του ν.4887/2022. Επίσης, παρατείνεται σε έξι μήνες από τη λήξη προθεσμίας ολοκλήρωσης επένδυσης η προθεσμία υποβολής αιτήματος ολοκλήρωσης του ελέγχου των επενδυτικών σχεδίων.

Ακόμη τροποποιούνται το άρθρο 129, του ν.4887/2022, ως προς τις εξουσιοδοτικές διατάξεις για την παρακολούθηση της εξέλιξης των επενδυτικών σχεδίων, καθώς και τα άρθρα 19 και 23, του ν.4399/2016, ως προς την απόφαση της ολοκλήρωσης και έναρξης της παραγωγικής λειτουργίας και της δυνατότητας ή μη επιβολής μερικής κύρωσης σε περίπτωση αλλαγής του τόπου εγκατάστασης της επένδυσης. Να επισημάνω εδώ, όπως ειπώθηκε και από τους εκπροσώπους των φορέων, ότι είναι θετικοί προς όλες αυτές τις διατάξεις που θα διευκολύνουν την ολοκλήρωση των επενδύσεων.

Στόχος είναι με τις εν λόγω διατάξεις να αντιμετωπιστούν τα εμπόδια που λειτουργούν ανασταλτικά στην εξέλιξη και ολοκλήρωση των επενδυτικών σχεδίων που έχουν υπαχθεί σε αναπτυξιακούς νόμους και στην έναρξη φυσικά της παραγωγικής τους λειτουργίας, γιατί η μη ολοκλήρωση αυτών των επενδυτικών σχεδίων θα λειτουργήσει ανασταλτικά σε πολλαπλά επίπεδα, από τις τοπικές κοινωνίες που αντλούν άμεσο όφελος, μέχρι και τους εργαζόμενους που, είτε απασχολούνται μέχρι σήμερα, είτε θα απασχοληθούν. Συνακόλουθα δε, θετικά ή αρνητικά, επηρεάζεται η ίδια η εθνική οικονομία.

Το Ε΄ Κεφάλαιο, περιλαμβάνει συμπληρωματικές ρυθμίσεις για την ενίσχυση της ανάπτυξης. Ιδιαίτερης σπουδαιότητας κρίνεται η διάταξη που προβλέπει τη διοργάνωση ειδικού προγράμματος πιστοποίησης του τομέα των δημοσίων συμβάσεων από το Εθνικό Κέντρο Δημόσιας Διοίκησης και Αυτοδιοίκησης, σε συνεργασία με τη Γενική Γραμματεία Εμπορίου του Υπουργείου Ανάπτυξης, τη Γενική Γραμματεία Υποδομών του Υπουργείου Υποδομών και Μεταφορών και τη Γενική Γραμματεία Δημόσιας Διοίκησης του Υπουργείου Εσωτερικών, όπως, επίσης, και η διεύρυνση των αξιολογητών από το Μητρώο των Πιστοποιημένων Αξιολογητών, το ΕΜΠΑ και το Εθνικό Μητρώο Πιστοποιημένων Ελεγκτών.

Στη συνέχεια, με τις διατάξεις του ΣΤ΄ Κεφαλαίου, ρυθμίζονται θέματα σχετικά με την ενίσχυση των επιχειρήσεων που επλήγησαν από φυσικές καταστροφές και όχι μόνο, αποδεικνύοντας έμπρακτα τη βούληση της Κυβέρνησης για διαρκή στήριξη των πληγέντων επιχειρήσεων. Συγκεκριμένα, διασφαλίζεται η άμεση καταβολή και το αφορολόγητο, το ανεκχώρητο και το ακατάσχετο των ενισχύσεων στους δικαιούχους επιχειρήσεων που επλήγησαν από την κακοκαιρία «Daniel» στη Θεσσαλία και των επιχειρήσεων του κλάδου γούνας που έχουν πληγεί από την επίθεση της Ρωσίας κατά της Ουκρανίας και τις σχετικές διεθνείς κυρώσεις. Επιτυγχάνεται έτσι, η άμεση απόδοση του ποσού των ενισχύσεων στο σύνολό του στους δικαιούχους χωρίς παρακράτηση ή συμψηφισμό με τυχόν οφειλές, όπως και η γενική προσπάθεια ανόρθωσης της τοπικής αγοράς και οικονομίας.

Τέλος, ιδιαίτερη σημασία έχουν οι προβλέψεις που αφορούν στους ραδιοφωνικούς σταθμούς, καθώς με τις προτεινόμενες διατάξεις που αφορούν στη δυνατότητα δήλωσης δευτερευουσών θέσεων εκπομπής, τη διαδικασία κατ’ εξαίρεση χορήγησης δευτερεύουσας συχνότητας εκπομπής σε παραμεθόριες ραδιοφωνικούς σταθμούς και την αδειοδότηση των κεραιών συστημάτων, δίνεται η δυνατότητα σε παραμεθόριες περιοχές, όπου σημειώνονται καθημερινά παρεμβολές και επικαλύψεις από σταθμούς αλλοδαπών χωρών, να ζητήσουν κατ’ εξαίρεση με την οριζόμενη διαδικασία τη χρήση και δευτερεύουσας συχνότητας εκπομπής.

Κυρίες και κύριοι συνάδελφοι, από τα προαναφερθέντα καθίσταται σαφής ο θετικός και αναγκαίος χαρακτήρας των εισαγόμενων ρυθμίσεων, οι οποίες σκοπό έχουν να αντιμετωπίσουν πραγματικά ζητήματα της κοινωνίας, η λύση των οποίων είναι επιβεβλημένη. Το νομοσχέδιο ενισχύει ουσιαστικά τη θεσμική παρέμβαση της πολιτείας σε τομείς κρίσιμους, όπως η προστασία του καταναλωτή, αλλά και εισάγει αναγκαίες ρυθμίσεις, όπως για την ενίσχυση των επιχειρήσεων που επλήγησαν από φυσικές καταστροφές και τον πόλεμο στην Ουκρανία και τη διευκόλυνση της ολοκλήρωσης έργων αποκατάστασης των πληγεισών υποδομών.

Θα ήθελα, μετά από τη γενική τοποθέτηση, να απαντήσω σε κάποια από τα θέματα που έθιξαν οι συνάδελφοι. Θα ξεκινήσω με τον συνάδελφο της Μειοψηφίας, τον κ. Κεδίκογλου. Κύριε συνάδελφε, αναφερθήκατε καταρχάς στον χρόνο της διαβούλευσης. Όπως ανέφερε νωρίτερα και ο Πρόεδρος, το νομοσχέδιο είχε μείνει αρκετές ημέρες στον διαδικτυακό τόπο «Διαύγεια». Αυτό, μάλιστα, που έχουμε να παρατηρήσουμε είναι, ότι δεν υπήρξαν καθόλου σχόλια. Συμφωνείτε και εσείς σε αυτό, ότι δεν υπήρξαν σχόλια και στη συνέχεια, το πότε θα συζητηθεί ένα νομοσχέδιο εξαρτάται φυσικά και από τον προγραμματισμό του κοινοβουλευτικού έργου.

**ΣΥΜΕΩΝ ΚΕΔΙΚΟΓΛΟΥ (Εισηγητής της Μειοψηφίας):** Δεν είπα, ότι είχε μείνει μικρό χρονικό διάστημα στη διαβούλευση, πράγματι, ήταν αρκετός ο χρόνος. Το γεγονός ότι υπήρξαν τόσο λίγα σχόλια για τέτοιο θέμα, νομίζω, μάλλον πρέπει να σας προβληματίσει. Αυτό που είπα είναι, ότι οι φορείς οι ίδιοι είπαν, ότι περιήλθε στα χέρια τους το νομοσχέδιο ολοκληρωμένο σε λίγο διάστημα και συνεπώς, δεν είχαν την ευκαιρία να το επεξεργαστούν, όπως θα ήθελαν. Είναι δύο διαφορετικά πράγματα.

**ΑΝΝΑ ΜΑΝΗ- ΠΑΠΑΔΗΜΗΤΡΙΟΥ (Υφυπουργός Ανάπτυξης):** Κατ’ αρχάς, κύριε συνάδελφε, επιτρέψτε μου να επισημάνω ότι οι περισσότεροι από τους φορείς είχαν θετική άποψη επί των περισσοτέρων διατάξεων του νομοσχεδίου. Με τους περισσότερους από τους φορείς είμαστε θεσμικοί συνομιλητές, οπότε είναι ενημερωμένοι για τις ρυθμίσεις τις συγκεκριμένες. Εδώ είμαστε, ότι δεν είναι ορθό, πάντα σε συνεννόηση και σε διαβούλευση και με τους φορείς και με τα κόμματα, αν μπορεί και είναι εφικτό να το διορθώσουμε. Επίσης, αναφερθήκατε και για τις συνθήκες που επικρατούσαν, κατά τη διάρκεια της διακυβέρνησης του ΣΥΡΙΖΑ, ότι ήταν, ιδιαίτερα, δυσχερείς. Αλήθεια, κύριε συνάδελφε, έχει ζήσει ποτέ η ανθρωπότητα, τουλάχιστον, τα τελευταία χρόνια, για μην πω τον τελευταίο αιώνα, την κρίση που περάσαμε από το 2020, μέχρι το 2022, σχεδόν δυόμισι χρόνια, με αυτό το παγκόσμιο φαινόμενο της πανδημίας; Υπήρχε μεγαλύτερη κρίση που επηρέασε τις οικονομίες όλης της ανθρωπότητας; Κι όμως αυτή την κρίση η Κυβέρνηση της Ν.Δ. και του Κυριάκου Μητσοτάκη την αντιμετώπισε, στηρίζοντας τις επιχειρήσεις και όλους τους πολίτες.

Επίσης, δεν ήταν μόνο η κρίση που περάσαμε, εξαιτίας κρίσης της πανδημίας. Να αναφερθούμε λιγάκι και στην ενεργειακή κρίση, στο μεταναστευτικό, ζητήματα που αντιμετωπίσαμε και μπορέσαμε να κρατήσουμε όρθια την οικονομία. Και μάλιστα, τη τελευταία πενταετία, από το 2019 ως το 2024, σύμφωνα με στοιχεία που καταγράφονται από τις επίσημες αρχές, από το ΓΕΜΗ, έχουν αυξηθεί οι ενάρξεις λειτουργίας επιχειρήσεων γύρω στις 150.000.

Αναφερθήκατε και εσείς όπως και άλλοι συνάδελφοι, στο άρθρο 3, που αφορά στην επιμήκυνση του χρόνου για την ενημέρωση από τις 30 ημέρες στις 60 ημέρες. Αυτό γνωρίζουμε όλοι, ότι είναι συμμόρφωση και ενσωμάτωση της Οδηγίας. Επίσης, γίνεται μία αναφορά για ποιον λόγο μεταφέρεται στον νόμο το ν.2251/1994. Ο ν. 2251/1994 είναι η κατ’ εξοχήν νομοθεσία που αφορά στην προστασία του καταναλωτή. Μάλιστα, στο Υπουργείο Ανάπτυξης αυτό το διάστημα επεξεργαζόμαστε την κωδικοποίηση γενικότερα του δικαίου της προστασίας του καταναλωτή, με στόχο πάντα να υπάρχει καλύτερη ενημέρωση των καταναλωτών, αλλά και φυσικά και όλων των πολιτών.

Αναφορά, επίσης, έγινε από αρκετούς συναδέλφους για το άρθρο 5, για τη διαδικασία για τις εγγραφές που γίνονται στο μητρώο καταναλωτών. Ξέρετε, κυρίες και κύριοι συνάδελφοι, ότι οι ενώσεις μητρώων καταναλωτών θα ασκούν αντιπροσωπευτικές αγωγές, ενώπιον ευρωπαϊκών οργάνων. Άρα, λοιπόν, χρειαζόμαστε έναν τρόπο, ούτως ώστε να διευκολύνεται η εγγραφή τους, να μπορεί να υπάρχει ένα ξεκάθαρο τοπίο, για να εκπροσωπούνται οι καταναλωτές με τον καλύτερο δυνατό τρόπο.

Σε ότι αφορά στην παράταση των αδειών, νομίζω, κύριε Κεδίκογλου, έγινε κατανοητό για ποιον λόγο δίνουμε την παράταση του ενός έτους.

Αναφορικά με τις διευκολύνσεις επενδυτών, επίσης ακούστηκαν μόνο θετικά σχόλια.

Σε ότι αφορά στη διάταξη για τη διαδικασία επιλογής των εισηγητών, σχετικά με τη διαδικασία της συνέντευξης, θα σας παρέπεμπα να διαβάσετε αναλυτικά, κυρίες και κύριοι συνάδελφοι, όλη τη διάταξη και να δείτε τη σύνθεση της Επιτροπής, η οποία θα κρίνει τους εισηγητές. Είναι ο Πρόεδρος ή Αντιπρόεδρος του Συμβουλίου της Επικρατείας, ο Πρόεδρος ή Αντιπρόεδρος του ΑΣΕΠ και κάποια άλλα τρία μέλη είναι ΔΕΠ, είναι μέλος….

**ΓΕΩΡΓΙΟΣ ΝΙΚΗΤΙΑΔΗΣ (Ειδικός Αγορητής του Κ.Ο. «ΠΑΣΟΚ- ΚΙΝΗΜΑ ΑΛΛΑΓΗΣ»):** *(Ομιλεί εκτός μικροφώνου)* Τα άλλα ορίζονται από τον Υπουργό.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Μην βιάζεστε, κύριε Νικητιάδη, μην βιάζεστε. Καταρχάς, σε ότι αφορά στα δύο πρώτα πρόσωπα, που είναι στη σύνθεση της επιτροπής, ξέρετε ότι και αυτά τα πρόσωπα έχουν κριθεί, ήδη, από ένα άλλο κοινοβουλευτικό όργανο, από τη Διάσκεψη των Προέδρων, ενώ στη συνέχεια, η απόφαση για τα μέλη αυτής της Επιτροπής θα ακολουθήσει τη διαδικασία της Επιτροπής Θεσμών και Διαφάνειας. Δεν μένουμε, δηλαδή, μόνο στην καταρχήν επιλογή. Οποιαδήποτε επιλογή θα κριθεί και στη συνέχεια από την αρμόδια κοινοβουλευτική επιτροπή. Εκτιμώ και νομίζω, ότι σε αυτό θα συμφωνήσουμε όλοι, ότι η συγκεκριμένη σύνθεση της Επιτροπής παρέχει όλα τα εχέγγυα για τήρηση αντικειμενικότητας, αξιοκρατίας και διαφάνειας.

**ΓΕΩΡΓΙΟΣ ΝΙΚΗΤΙΑΔΗΣ (Ειδικός Αγορητής του Κ.Ο. «ΠΑΣΟΚ- ΚΙΝΗΜΑ ΑΛΛΑΓΗΣ»):** *(Ομιλεί εκτός μικροφώνου)* Δεν συμφωνούμε, δεν είναι απαραίτητο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Φυσικά,δεν είναι και απαραίτητο.

Επίσης, για το άρθρο 5, για την ουσιαστική δράση των ενώσεων καταναλωτών, ήταν έτσι. Δεν την αλλάξαμε, δεν το προσθέσαμε εμείς, κύριε Νικητιάδη. Δεν προστέθηκε με το νομοσχέδιο, για το αν θα προκύψουν ερμηνευτικά ζητήματα από τη διατύπωση πότε μία ένωση καταναλωτών ασκεί ουσιαστική δράση. Να δείτε πώς ήταν ο νόμος, δεν έχουμε αλλάξει κάτι, αυτό έτσι ήταν και έτσι παραμένει. Δεν είναι κάτι καινούργιο, δηλαδή. Εδώ και χρόνια ήταν έτσι, από τότε που ίσχυε η σχετική διάταξη.

Σε ότι αφορά στην επιλογή των εισηγητών. Ο συνάδελφος από την «Ελληνική Λύση» ανάφερε, ότι δεν είναι πάντα εύκολη η ενημέρωση του κοινού, δεν μπορεί να εισέρχεται στον διαδικτυακό τόπο του «Διαύγεια». Αυτό όμως, κύριοι συνάδελφοι, δεν συνιστά θεσμική ρύθμιση. Δηλαδή, το να ανακοινώνονται νομοθετικές ρυθμίσεις μέσω των δελτίων τύπου, δεν αποτελεί θεσμική ρύθμιση για ενημέρωση του κοινού. Βέβαια, επιτρέψτε μου να πω, ότι όταν πρόκειται για προϊόντα, τα οποία μπορεί να μην είναι ασφαλή για το κοινό, τότε ναι, εκδίδεται Δελτίο Τύπου και φυσικά και η «Διαύγεια» είναι ένας διαδικτυακός τόπος, στον οποίο μπορεί να μπει ο καθένας και να ενημερωθεί.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο «ΚΥΡΙΑΚΟΣ ΒΕΛΟΠΟΥΛΟΣ -ΕΛΛΗΝΙΚΗ ΛΥΣΗ»):** Απλά ως πρακτική το αναφέρω και όχι τόσο ως παρατήρηση, για να είμαστε πρακτικοί άνθρωποι και να έχουμε αποτέλεσμα.

 **ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Κύριε συνάδελφε, βεβαίως, να κάνουμε διάλογο. Θέλετε να συμπληρώσετε κάτι ή να συνεχίσω;

Λοιπόν, ας συνεχίσω, αναφερόμενη στις παρατηρήσεις που έκανε ο συνάδελφος ο κ. Κόντης, σχετικά με το αν υπάρχει πρόσβαση στις μικρομεσαίες επιχειρήσεις, σε χρηματοδοτικά εργαλεία. Κύριε συνάδελφε, αν παρακολουθήσετε τις ανακοινώσεις του Υπουργείου Ανάπτυξης, αλλά όχι μόνο του Υπουργείου Ανάπτυξης, όλων των Υπουργείων, πριν από λίγες ημέρες ανακοινώσαμε την ένταξη πολλών δεκάδων μικρών, πολύ μικρών και μεσαίων επιχειρήσεων στο πρόγραμμα «Έξυπνη μεταποίηση» του Υπουργείου Ανάπτυξης. Ένα πρόγραμμα, με το οποίο θα επιδοτηθούν με 90, περίπου, εκατομμύρια πολλές μικρές και μικρομεσαίες επιχειρήσεις της πατρίδας μας από το Ταμείο Ανάκαμψης. Δεν είναι το μοναδικό πρόγραμμα, με το οποίο, βέβαια, επιδοτούνται οι μικρομεσαίες επιχειρήσεις. Εδώ φυσικά, θα πρέπει να επισημάνουμε ότι το Ταμείο Ανάκαμψης ύψους 36 δισεκατομμυρίων ευρώ, είναι ένα Ταμείο που πρωτοστάτησε ο Έλληνας Πρωθυπουργός, με αποτέλεσμα αυτά τα χρήματα να εισρέουν στην ελληνική οικονομία και να γίνονται έργα, σχολεία, νοσοκομεία και να ενισχύονται και οι επιχειρήσεις μας.

Κυρία συνάδελφε, κυρία Κεφαλά, αναφέρατε ότι το άρθρο 3, εξαιρεί τα νωπά προϊόντα. Όπως αντιλαμβάνεστε, δεν μπορούν τα νωπά προϊόντα να συμπεριληφθούν σε συγκεκριμένη διάταξη, ακριβώς, λόγω της ευάλωτοτητά τους και την ευαισθησία που έχουν στη διάρκεια του χρόνου.

Δηλαδή, τα νωπά προϊόντα δεν θα μπορούσαν να διατηρηθούν σε αυτό το χρονικό πλαίσιο των 60 ημερών και αυτός είναι ο λόγος, δηλαδή, είναι καθαρά πρακτικός και αντικειμενικός, για τον οποίο δεν συμπεριλαμβάνονται στη διάταξη.

Κυρίες και κύριοι συνάδελφοι, για άλλη μία φορά, να σας ευχαριστήσω για τη συμμετοχή σας, για τον πολύ γόνιμο διάλογο που κάναμε και να εκφράσω και την ελπίδα, ότι ως το τέλος των συνεδριάσεων και όταν θα φτάσει στην Ολομέλεια το νομοσχέδιο, θα οδηγηθείτε σε θετική ψήφο. Σας ευχαριστώ.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ (Προεδρεύων της Επιτροπής):** Σας ευχαριστούμε για τις απαντήσεις που δώσατε, κυρία Παπαδημητρίου. Να θυμίσω ότι η β΄ ανάγνωση θα γίνει μεθαύριο Τετάρτη, 22 Μαΐου και ώρα 16.00΄ σε αυτή την Αίθουσα, ενώ θα εισαχθεί προς ψήφιση στην Ολομέλεια την Πέμπτη στις 10.00΄.

Στο σημείο αυτό, αφού σας ευχαριστήσω, λύεται η συνεδρίαση.

Στο σημείο αυτό, γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Καραμέρος Γεώργιος, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Συντυχάκης Εμμανουήλ, Κομνηνάκα Μαρία, Τσοκάνης Χρήστος, Μεταξάς Κωνσταντίνος Βασίλειος, Φωτόπουλος Στυλιανός, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Κόντης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.

Τέλος και περί ώρα 18.15΄ λύθηκε η συνεδρίαση.

 **Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΙΩΑΝΝΗΣ-ΜΙΧΑΗΛ ΛΟΒΕΡΔΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ**